pythainlp/thai-wiki-dataset-v4 huggingface dataset:
สมาชิกวุฒิสภาจังหวัดกาญจนบุรี

จังหวัดกาญจนบุรี มีการเลือกตั้งสมาชิกวุฒิสภาครั้งแรก ในปี 2543 มีจำนวนสมาชิกวุฒิสภา จำนวน 2 คน และมีการเลือกตั้งครั้งล่าสุด เมื่อปี 2557 มีจำนวนสมาชิกวุฒิสภาจังหวัดละ 1 คนทั่วประเทศ 
ประวัติศาสตร์.
หลังจากที่ประเทศไทยมีการประกาศใช้รัฐธรรมนูญฉบับใหม่ ในปี 2540 จึงได้มีการเลือกตั้งสมาชิกวุฒิสภาครั้งแรกในประเทศไทย ตามบทบัญญัติของรัฐธรรมนูญแห่งราชอาณาจักรไทย พุทธศักราช 2540 มาตรา 315 ซึ่งบัญญัติให้สมาชิกวุฒิสภามาจากการเลือกตั้งโดยตรงของประชาชน โดยกำหนดให้มีการเลือกตั้งในวันที่ 4 มีนาคม พ.ศ. 2543 จังหวัดกาญจนบุรีมีจำนวนสมาชิกวุฒิสภาในการเลือกตั้งครั้งแรก จำนวน 2 คน คือ พลเอก บัณฑิตย์ มลายอริศูนย์ และ พลเอก วัฒนา สรรพานิช
สมาชิกวุฒิสภาจังหวัดตาก

จังหวัดตาก มีการเลือกตั้งสมาชิกวุฒิสภาครั้งแรก ในปี 2543 มีจำนวนสมาชิกวุฒิสภา จำนวน 2 คน และมีการเลือกตั้งครั้งล่าสุด เมื่อปี 2557 มีจำนวนสมาชิกวุฒิสภาจังหวัดละ 1 คนทั่วประเทศ 
ประวัติศาสตร์.
หลังจากที่ประเทศไทยมีการประกาศใช้รัฐธรรมนูญฉบับใหม่ ในปี 2540 จึงได้มีการเลือกตั้งสมาชิกวุฒิสภาครั้งแรกในประเทศไทย ตามบทบัญญัติของรัฐธรรมนูญแห่งราชอาณาจักรไทย พุทธศักราช 2540 มาตรา 315 ซึ่งบัญญัติให้สมาชิกวุฒิสภามาจากการเลือกตั้งโดยตรงของประชาชน โดยกำหนดให้มีการเลือกตั้งในวันที่ 4 มีนาคม พ.ศ. 2543 จังหวัดตากมีจำนวนสมาชิกวุฒิสภาในการเลือกตั้งครั้งแรก จำนวน 2 คน คือ อุดร ตันติสุนทร และ พนัส ทัศนียานนท์
วัดธรรมนิยม

วัดธรรมนิยม เป็นวัดราษฎร์ในสังกัดคณะสงฆ์มหานิกาย ตั้งอยู่ที่ตำบลหัวรอ อำเภอพระนครศรีอยุธยา จังหวัดพระนครศรีอยุธยา ปัจจุบันเจ้าอาวาสคือ พระอธิการหวาน ฐิตสุโภ
วัดธรรมนิยม หรือเรียกอีกชื่อหนึ่งว่า วัดยมไทย ชาวบ้านนิยมเรียกสั้น ๆ ว่า วัดยม กรมการศาสนาระบุว่าตั้งวัดเมื่อ พ.ศ. 1900 ต่อมาในสมัยสมเด็จพระนารายณ์มหาราช เจ้าพระยายมราช (สังข์) หนึ่งในขุนศึกพระนารายณ์ ได้ปฏิสังขรณ์วัดนี้ จึงได้มีนามว่า วัดยม โดยเอาคำว่า ยม มาจากนามฐานันดรศักดิ์ คือ "ยมราช" แต่เดิมภายในอุโบสถประดิษฐานพระประธาน คือ "หลวงพ่อดำ" เป็นพระพุทธรูปเก่าแก่สมัยกรุงศรีอยุธยา แต่เนื่องจากเมื่อครั้งเสียกรุงศรีอยุธยา ถูกข้าศึกทำลายเสียหาย ครั้นสมัยบูรณะวัดธรรมนิยม จึงได้บูรณะองค์หลวงพ่อดำและนำมาประดิษฐานหน้าอุโบสถหลังใหม่ เพื่อให้ประชาชนได้สักการบูชา วัดได้รับพระราชทานวิสุงคามสีมาเมื่อวันที่ 10 กรกฎาคม พ.ศ. 2504
วัดยม (อำเภอบางบาล)

วัดยม เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลวัดยม อำเภอบางบาล จังหวัดพระนครศรีอยุธยา มีเนื้อที่ตั้งวัด 30 ไร่ ปัจจุบันมีหลวงพ่อพระมหาสายันต์ เตชวโร ชาวบางบาล เป็นเจ้าอาวาส
วัดยมสร้างขึ้นเป็นวัดนับตั้งแต่สมัยอยุธยา ประมาณ พ.ศ. 2200 ต่อมาได้กลายสภาพเป็นวัดร้างในช่วงระยะประมาณ พ.ศ. 2310 จนถึง พ.ศ. 2480 ได้รับการบูรณะปฏิสังขรณ์ขึ้นมาอีกครั้งหหนึ่ง ได้รับพระราชทานวิสุงคามสีมาครั้งหลังวันที่ 1 กุมภาพันธ์ พ.ศ. 2489 มีเรื่องเล่าว่า พื้นที่บริเวณนี้เป็นที่ดอนน้ำไม่ท่วม จึงเกิดชุมชนและสร้างวัดขึ้น และยังเป็นสถานที่พักทัพในสมัยกรุงศรีอยุธยา เมื่อครั้งเสียกรุงศรีอยุธยาครั้งที่ 2 จึงได้กลายเป็นวัดร้าง จนราว พ.ศ. 2474 พระครูภาวนารังสี (เปลื้อง วิสัฏโฐ) ท่านเป็นชาวบางบาล ได้ทำการบูรณะปฏิสังขรณ์ จนได้รับการยกให้เป็นวัดที่มีพระภิกษุจำพรรษส
วัดมีโบราณสถาน คือ ซากเจดีย์เก่าที่เหลืออยู่ เป็นเจดีย์ทรงระฆัง ไม่มียอด ก่ออิฐไม่สอปูน บนฐานแปดเหลี่ยม ข้างในกลวง คล้ายกับวัดกระซ้ายที่ตั้งอยู่ทางทิศตะวันตกเฉียงใต้ของเกาะเมืองอยุธยา ใบเสมาหินชนวน อุโบสถหลังใหม่สร้างแบบมหาอุดบนฐานอุโบสถหลังเก่า สันนิษฐานว่าเดิมน่าจะเป็นวิหารเพราะตั้งอยู่ด้านหน้าเจดีย์ประธานของวัด และบ่อน้ำโบราณก่ออิฐสมัยอยุธยา นอกจากนี้ยังมีต้นโพธิ์เก่าแก่ซึ่งคาดว่าจะมีอายุไม่น้อยกว่า 200 ปี
มาซาโยชิ โซเก็ง

มาซาโยชิ โซเก็ง (; โรมาจิ: "Soken Masayoshi"; : เกิด 10 มกราคม ค.ศ. 1975) เป็นนักประพันธ์ดนตรีประกอบวิดีโอเกมและนักตัดต่อเสียงชาวญี่ปุ่น ซึ่งได้ทำงานให้กับบริษัทสแควร์อีนิกซ์ตั้งแต่ ค.ศ. 2001 มีชื่อเสียงจากการเป็นผู้ประพันธ์หลักและผู้กำกับเสียงให้กับ "ไฟนอลแฟนตาซี XIV" และ "ไฟนอลแฟนตาซี XVI"
สุสานฮกเกี้ยน

สุสานฮกเกี้ยน หรือที่รู้จักกันในชื่อ สุสานจีนฮกเกี้ยน ซอยสีลม 9 (ตัวเต็ม: 亭山閩 อ่านในภาษาฮกเกี้ยนว่า "บั่นซั่นเต๋ง") เป็นสุสานสาธารณะของชาวฮกเกี้ยน และถือเป็น 1 ใน 3 สุสานสาธารณะจีนในกลุ่มย่านแยกเดโช ถนนสีลมที่ยังหลงเหลืออยู่ ประกอบด้วย สุสานฮกเกี้ยน สุสานจีนบาบ๋า และสุสานและฌาปนสถานสมาคมจีนแคะ ตั้งอยู่บนถนนซอยสีลม 9 แขวงสีลม เขตบางรัก กรุงเทพมหานคร มีพื้นที่ประมาณ 4.34 ไร่ ก่อตั้งขึ้นในปี พ.ศ. 2437 หรือประมาณสมัยรัชกาลที่ 5 ปัจจุบันสุสานแห่งนี้อยู่ในการดูแลรักษาของสมาคมฮกเกี้ยนแห่งประเทศไทย 
เดิมที่ตั้งสุสานแห่งนี้อยู่นอกเขตศูนย์กลางชุมชนของแรงงานชาวจีนที่เข้ามาตั้งถิ่นอยู่อาศัยในกรุงเทพมหานคร โดยย่านที่ประกอบด้วยแหล่งโกดังและขนส่งสินค้าที่มีขนาดใหญ่ที่สุด คือบริเวณเขตบางรักในปัจจุบัน ทางตอนใต้ของเขตพระนครตลอดช่วงแม่น้ำเจ้าพระยา ด้วยเหตุนี้ชาวจีนส่วนใหญ่จึงมาตั้งถิ่นอยู่อาศัยทางฝั่งตะวันออกของแม่น้ำจำนวนมากโดยเฉพาะตลอดเส้นถนนเจริญกรุง ในอดีตบริเวณสามแยกเดโชที่มีถนนเดโชตัดเชื่อมกับถนนสีลมประกอบด้วยสุสานถึง 13 แห่งทั้งสุสานเอกชนและสุสานสาธารณะ ประกอบด้วยสุสานคริสต์นิกายคาทอลิก คริสต์นิกายโปรเตสแตนต์ สุสานแขก และสุสานจีนในหลายกลุ่มเชื้อสาย แต่ในปัจจุบันเหลือเพียง 6 แห่ง จึงถือเป็นกลุ่มย่านสุสานที่มีความหลากหลายที่สุดแห่งหนึ่งในกรุงเทพมหานคร
ปัจจุบันสุสานฮกเกี้ยนมีสภาพค่อนข้างรกร้าง ทางสมาคมฮกเกี้ยนแห่งประเทศไทยได้มีการปรับพื้นที่ส่วนกลางบริเวณทางเข้าให้เป็นที่จอดรถยนต์ โดยพบว่าในช่วงวันธรรมดามีรถยนต์เข้ามาจอดเป็นจำนวนมาก นอกจากนี้ในช่วงเดือนกันยายน พ.ศ. 2560 ทางสมาคมฮกเกี้ยนแห่งประเทศไทยมีแนวคิดที่จะย้ายสุสานไปยังจังหวัดชลบุรี เพื่อสร้างอาคารสมาคมแห่งใหม่ในพื้นที่สุสานปัจจุบัน โดยจะมีการชดเชยเงินตอบแทนให้แก่ลูกหลานที่ยินยอม แต่เจ้าของหลุมศพภายในสุสานบางส่วนไม่เห็นด้วย และยังคงสถานะของการเป็นสุสานจีนในปัจจุบัน
ไบออนเทค

ไบออนเทค (BioNTech) เป็นบริษัทเทคโนโลยีชีวภาพของประเทศเยอรมนี สำนักงานใหญ่ตั้งอยู่ที่นครไมนทซ์ รัฐไรน์ลันท์-ฟัลทซ์ ไบออนเทคเป็นผู้ผลิตชีวเภสัชภัณฑ์ชนิดภูมิคุ้มกันบำบัดจาก mRNA สำหรับการรักษาโรคมะเร็งและโรคติดเชื้อต่างๆ
ไบออนเทคก่อตั้งในค.ศ. 2008 จากการรวมกลุ่มของนักวิจัยหลายคนด้วยเงินทุนตั้งต้น 150 ล้านยูโร โดยมุ่งเน้นพัฒนาชีวเภสัชภัณฑืชนิดภูมิคุ้มกันบำบัดและเทคโนโลยีสำหรับรักษาโรคมะเร็งเป็นหลัก ไบออนเทคเผยแผร่ผลวิจัยของกลไก mRNA โดยตลอดระหว่างค.ศ. 2014 ถึง 2018
ในค.ศ. 2019 บริษัทตั้งสำนักงานใหม่ที่นครเคมบริดจ์ สหรัฐอเมริกา และได้รับเงินลงทุนจากมูลนิธิเกตส์ จำนวน 55 ล้านดอลลาร์สหรัฐ และระดมทุนผ่านการจำหน่ายหุ้นครั้งแรก (IPO) จากตลาดหลักทรัพย์แนสแด็กได้เงินจำนวน 150 ล้านดอลลาร์สหรัฐในปีเดียวกัน ในค.ศ. 2020 ไบออนเทคร่วมทุนกับบริษัทไฟเซอร์ในการพัฒนาวัคซีน BNT162b2 ชนิด RNA ซึ่งมีประสิทธิภาพการป้องกันโรคโควิด-19 ถึง 95% หลังได้รับวัคซีนเข็มที่สองห่างจากเข็มแรกอย่างน้อยเจ็ดวัน
โมแฮมแมด ฆอแทมี

เซย์เยด โมแฮมแมด ฆอแทมี (Sayyid Mohammad Khatami) เป็นนักการเมืองชาวอิหร่าน ดำรงตำแหน่งรัฐมนตรีกระทรวงวัฒนธรรมระหว่างค.ศ. 1982 ถึง 1992 และต่อมาเป็นประธานาธิบดีอิหร่านสองสมัยระหว่างค.ศ. 1997 ถึง 2005
โมแฮมแมดเป็นบุตรของรูฮุลลอฮ์ ฆอแทมี นักบวชระดับสูงในเมืองยาซิด โมแฮมแมดจบการศึกษาระดับปริญญาตรีในสาขาปรัชญาตะวันตกจากมหาวิทยาลัยอิสฟาฮาน และศึกษาต่อระดับปริญญาโทในสาขาศึกษาศาสตร์ แต่ลาออกกลางคันเพื่อศึกษาวิชาอิสลามที่เมืองโกม เขาศึกษาวิชาอิสลามที่นั่นเป็นเวลาเจ็ดปีและจบการศึกษาระดับสูงสุดที่เรียกว่า "อิจญ์ติฮาด" จากนั้นได้ดำรงตำแหน่งประธานศูนย์อิสลามที่นครฮัมบวร์คในเยอรมนีตะวันตกระหว่างปี 1978 ถึง 1980
ก่อนดำรงตำแหน่งประธานาธิบดี ฆอแทมีเป็นผู้แทนราษฎรระหว่างปี 1980 ถึง 1982, เป็นผู้บริหารหนักสือพิมพ์เคย์แฮน, เป็นรัฐมนตรีว่าการกระทรวงวัฒนธรรมและแนวทางอิสลามระหว่างปี 1989 ถึง 1992, เป็นผู้อำนวยการหอสมุดแห่งชาติอิหร่านระหว่างปี 1992 ถึง 1997 และเป็นสมาชิกคณะมนตรีการปฏิวัติวัฒนธรรม ฆอแทมีสามารถพูดภาษาเปอร์เซีย (ภาษาเกิด), ภาษาอาหรับ, ภาษาอังกฤษ และภาษาเยอรมัน
ในเดือนพฤษภาคม ค.ศ. 1997 ฆอแทมีได้รับเลือกเป็นประธานาธิบดีคนที่ 5 ด้วยคะแนนเสียง 69.6% ของผู้ใช้สิทธิ์ออกเสียง เขาได้รับเลือกสมัยที่สองในปี 2001 ด้วยคะแนนเสียง 77.1% ของผู้ใช้สิทธิ์ออกเสียง เขาดำรงตำแหน่งครบวาระสูงสุดตามรัฐธรรมนูญในปี 2005 
ตลอดช่วงที่เขาเป็นประธานาธิบดี เขาได้ผลักดันให้เกิดการปฏิรูปมากมายในประเทศ อาทิ เกิดการเลือกตั้งส่วนท้องถิ่นครั้งแรก, สนับสนุนภาคประชาสังคมและหลักนิติธรรม, ส่งเสริมให้ประชาชนวิพากษ์วิจารณ์ผู้มีอำนาจระดับสูง, อนุญาตให้สื่อสิ่งพิมพ์แสดงความเห็นทางการเมืองที่หลากหลาย, พื้นฟูความสัมพันธ์กับต่างชาติและผลักดันให้สถานทูตของชาติยุโรปในอิหร่านเปิดทำการอีกครั้ง เป็นต้น
คณะโลจิสติกส์ มหาวิทยาลัยบูรพา

คณะโลจิสติกส์ มหาวิทยาลัยบูรพา  เป็นหน่วยงานระดับคณะวิชาสังกัดมหาวิทยาลัยบูรพา จัดการเรียนการสอนด้านโลจิสติกส์ การเดินเรือ ธุรกิจทางทะเลและการขนส่งทางทะเล คณะโลจิสติกส์ มหาวิทยาลัยบูรพา เป็นคณะโลจิสติกส์แห่งแรกของประเทศไทย ตั้งอยู่ที่อำเภอเมือง จังหวัดชลบุรี
ประวัติ.
ในปี พ.ศ. 2531 คณะรัฐมนตรีมีมติอนุมัติให้ยกฐานะมหาวิทยาลัยศรีนครินทรวิโรฒ วิทยาเขตบางแสน เป็นมหาวิทยาลัยเอกเทศ และในวันที่ 27 ธันวาคม 2531 คณะอนุกรรมการประสานงานการจัดตั้งมหาวิทยาลัยใหม่ในส่วนภูมิภาค และในปี พ.ศ. 2532 คณะรัฐมนตรีรับหลักการร่างพระราชบัญญัติ มหาวิทยาลัยบูรพา สภาผู้แทนราษฎรได้ประชุมพิจารณาร่างพระราชบัญญัติมหาวิทยาลัยบูรพา ลงมติรับหลักการและส่งให้คณะกรรมาธิการการศึกษาสภาผู้แทนราษฎรดำเนินการจนกระทั่ง ในวันที่ 29 กรกฎาคม พ.ศ. 2533 จึงได้รับการยกฐานะเป็นมหาวิทยาลัยบูรพาโดยพระราชบัญญัติ มหาวิทยาลัยบูรพา พ.ศ. 2533 และประกาศลงในราชกิจจานุเบกษา เล่มที่ 107 ตอนที่ 131 
หลังจากแยกตัวเป็นมหาวิทยาลัยบูรพาแล้ว ในปี 2543 สภามหาวิทยาลัยบูรพาจึงได้ให้ความเห็นชอบในการจัดตั้ง “วิทยาลัยพาณิชย์นาวี” ขึ้นเป็นแห่งแรกของไทยในวันที่ 29 กรกฎาคม 2543
ต่อมา ในวันที่ 3 มิถุนายน 2548 ได้เปลี่ยนชื่อเป็น “วิทยาลัยการขนส่งและโลจิสติกส์” และเปลี่ยนฐานะเป็น “คณะโลจิสติกส์” ดังปรากฎในปัจจุบันเมื่อวันที่ 4 กรกฎาคม พ.ศ. 2551 ใช้ชื่อภาษาอังกฤษว่า "Faculty of Logistics, Burapha University"
หน่วยงานภายใน.
คณะโลจิสติกส์ มหาวิทยาลัยบูรพา แบ่งส่วนงานภายในดังนี้
เจ้าหญิงเวรอนิก เจ้าหญิงรัชทายาทแห่งมอนเตเนโกร

เจ้าหญิงเวรอนิก เจ้าหญิงรัชทายาทแห่งมอนเตเนโกร  (พระนามเดิม:เวรอนิก ไฮลอต กานาส ดา ซิลวา) ประสูติเมื่อวันที่ 27 กรกฎาคม 2519 เป็นบุตรีใน อันโตนิโอ มานูเอล มาร์ตินส์ กานาส ดา ซิลวา และ แอนน์-ฟรังซัว โดมินิก ไฮลอต เป็นช่างภาพและสถาปนิกชาวโปรตุเกส โดยพระบิดานั้น สืบเชื้อสายมาจากชนชั้นสูงของโปรตุเกส ซึ่งพระบิดาของพระองค์มีอาชีพเป็นวิศวกรและทหารเรือ ทรงมีพระพี่น้อง 2 ท่าน คือ อเล็กซานเดอร์-ไมเคิล ไฮลอต กานาส ดา ซิลวา และ ลอร่า-มาเรีย ไฮลอต กานาส ดา ซิลวา 
ทรงจบการศึกษาจากโรงเรียนมัธยม António Arroio ซึ่งเป็นโรงเรียนด้านศิลปะใน ลิสบอน และต่อมาทรงเข้าเรียนที่คณะสถาปัตยกรรมศาสตร์และการออกแบบที่ Universidade เดออาวีโร อย่างไรก็ตามทรงพักการเรียน โดยทรงย้ายไปอยู่กับพระบิดาพระมารดา ณ ปารีส ที่ และทรงจบการศึกษามหาวิทยาลัที่มีชื่อเสียงในฝรั่งเศส
ด้านชีวิตสส่วนพระองค์ ทรงเสกสมรสกับ เจ้าชายบอริส เจ้าชายรัชทายาทแห่งมอนเตเนโกร พระโอรสใน เจ้าชายนิโคลัส มกุฎราชกุมารแห่งมอนเตเนโกร เมื่อวันที่ 12 พฤษภาคม 2550 โดยเธอรับพระราชทานพระอิสริยยศ เฮอร์รอยัลไฮเนส เจ้าหญิงรัชทายาทแห่งมอนเตเนโกร พระชายา มีพระธิดา 2 พระองค์คือ
รัฐสภาสกอตแลนด์

รัฐสภาสกอตแลนด์ หรือ รัฐสภาสกอต (สกอต: "Scots Pairlament") เป็นสภานิติบัญญัติระบบสภาเดี่ยวที่ได้รับอำนาจปกครองตนเองแห่งสกอตแลนด์ มีที่ตั้งอยู่ที่บริเวณโฮลีรูด ในเอดินบะระ โดยนิยมเรียกขานถึงรัฐสภาสกอตแลนด์แบบสั้นๆ ว่า โฮลีรูด (Holyrood) รัฐสภาสกอตแลนด์]มีสมาชิกมาจากการเลือกตั้งประกอบด้วยสมาชิกจำนวน 129 คน ซึ่งเรียกว่า สมาชิกรัฐสภาสกอตแลนด์ (Members of the Scottish Parliament หรือ MSPs) มีวาระคราวละ 5 ปี โดยใช้ระบบการลงคะแนนเรียกว่าระบบสมาชิกเพิ่มเติม ประกอบด้วยสมาชิกรัฐสภาจำนวน 73 คนซึ่งเป็นผู้แทนแบบแบ่งเขตเลือกตั้งโดยใช้ระบบการลงคะแนนแบบแบ่งเขตคะแนนสูงสุด และอีก 56 ที่นั่งได้จัดสรรเพิ่มจากคะแนนรวมในแปดเขตซึ่งมีผู้แทนแบบสมาชิกเพิ่มเขตละ 7 คน การเลือกตั้งทั่วไปครั้งล่าสุดมีขึ้นเมื่อ 6 พฤษภาคม ค.ศ. 2021 โดยมีพรรคชาติสกอตได้คะแนนเสียงข้างมาก
แต่แรกเริ่มนั้นรัฐสภาสกอตแลนด์เคยมีฐานะเป็นสภานิติบัญญัติแห่งราชอาณาจักรสกอตแลนด์ซึ่งมีเอกราชเป็นของตนเอง โดยก่อตั้งขึ้นราวศตวรรษที่ 13 จนกระทั่งมีการรวมอาณาจักรเข้ากับราชอาณาจักรอังกฤษภายใต้พระราชบัญญัติสหภาพ ค.ศ. 1707 เพื่อก่อตั้งเป็นราชอาณาจักรบริเตนใหญ่ จึงมีเหตุให้ทั้งรัฐสภาสกอตแลนด์และรัฐสภาอังกฤษนั้นต้องยุติบทบาทลง โดยมีรัฐสภาบริเตนใหญ่เข้ารับหน้าที่แทน โดยมีที่ตั้งอยู่ที่พระราชวังเวสต์มินสเตอร์ กรุงลอนดอน
ต่อมาในภายหลังจากการลงประชามติเพื่อการปกครองตนเอง ค.ศ. 1997 ซึ่งชาวสกอตแลนด์ได้ลงประชามติเห็นชอบให้รัฐสภาสกอตแลนด์มีอำนาจนิติบัญญัติตามที่บัญญัติไว้ในพระราชบัญญัติสกอตแลนด์ ค.ศ. 1998 โดยตราขึ้นเพื่อกำหนดขอบเขตของบทบาทและหน้าที่ด้านนิติบัญญัติของรัฐสภาสกอตแลนด์ที่สามารถตรากฎหมายบังคับใช้เองได้ และยังกำกับไว้อย่างชัดเจนถึงอำนาจนิติบัญญัติในบริเวณที่สงวนไว้ให้เฉพาะกับรัฐสภาสหราชอาณาจักรเท่านั้น จึงทำให้รัฐสภาสกอตแลนด์มีอำนาจนิติบัญญัติในทุกด้านที่ไม่ได้สงวนไว้เฉพาะให้แก่สภาเวสต์มินสเตอร์เท่านั้น รัฐสภาสหราชอาณาจักรยังสงวนไว้ซึ่งบทบาทในการปรับปรุงแก้ไขเงื่อนไขต่างๆ ของรัฐสภาสกอตแลนด์ และยังสามารถเพิ่มหรือลดขอบเขตอำนาจในการตรากฎหมายของรัฐสภาสกอตแลนด์ได้ รัฐสภาสกอตแลนด์มีการประชุมครั้งแรกเมื่อ 12 พฤษภาคม ค.ศ. 1999
มณฑลกรุงเทพ

มณฑลกรุงเทพ เป็นมณฑลที่ก่อตั้งเมื่อวันที่ 10 มิถุนายน พ.ศ. 2440 เดิมทีอยู่ภายใต้การปกครองบังคับบัญชาของเสนาบดีกระทรวงนครบาลตามลักษณะพระธรรมนุญกฎหมายเก่ามาแต่เดิม ได้จัดการปกครองท้องที่ในเขตที่ตั้งกรุงรัตนโกสินทร์กับจังหวัดธนบุรีอันเคยเป็นกรุงธนบุรีมาก่อนอีกจังหวัดหนึ่ง จากนั้นรวมหัวเมืองใกล้เคียง นนทบุรี ปทุมธานี นครเขื่อนขันธ์ สมุทรปราการ ธัญญบุรี และมีนบุรี รวมกันเป็นมณฑลกรุงเทพมหานครมีผู้บัญชาการมณฑลเทศาภิบาล
ประวัติ.
พระบาทสมเด็จพระจุลจอมเกล้าเจ้าอยู่หัวทรงให้ทดลองนำเอาระบบคณะกรรมการมาใช้กับรูปแบบการปกครองเมืองหลวงอยู่ชั่วขณะหนึ่ง แต่ไม่ประสบผลสำเร็จ จึงได้โปรดเกล้าให้ยกเลิก ต่อมาได้เปลี่ยนฐานะกรมเวียงมาเป็นกระทรวงเมือง จนเปลี่ยนมาเป็นกระทรวงนครบาลตามลำดับ ต่อมาเมื่อวันที่ 10 มิถุนายน พ.ศ. 2440 สมเด็จพระศรีพัชรินทราบรมราชินีนาถ พระบรมราชชนนีพันปีหลวง มีพระราชเสาวนีย์ในฐานะผู้สำเร็จราชการแทนพระองค์พระบาทสมเด็จพระจุลจอมเกล้าเจ้าอยู่หัว ให้บังคับใช้พระราชบัญญัติลักษณะปกครองท้องที่ปกครองเมืองหลวงด้วย โดยมีเสนาบดีเป็นผู้ทำหน้าที่รับผิดชอบในการปกครองกรุงเทพมหานครและธนบุรี รวมทั้งหัวเมืองใกล้เคียง ได้แก่ นนทบุรี ปทุมธานี นครเขื่อนขันธ์ สมุทรปราการ ธัญญบุรี และมีนบุรี ซึ่งรวมเรียกทั้งหมดว่า “มณฑลกรุงเทพมหานคร” และมีผู้บัญชาการมณฑลเทศาภิบาล
การปกครองมณฑลนี้ได้ใช้พระราชบัญญัติลักษณะปกครองท้องที่และข้อบังคับปกครองหัวเมืองโดยอนุโลม แต่ยกเว้นบางอย่างสำหรับอำเภอชั้นในของจังหวัดพระนครและธนบุรีที่มีกฎหมายสำหรับการปกครองใช้มากอยู่แล้ว ที่บังคับบัญชามณฑลและจังหวัดพระนครกับธนบุรี แต่เดิมรวมอยู่กับศาลาว่าการนครบาล และหน้าที่ผู้บังคับบัญชามณฑลรวมอยู่กับเสนาบดีกระทรวงนครบาล โดยไม่ได้มีตำแหน่งข้าหลวงเทศาภิบาล ส่วนหน้าที่ตำแหน่งอื่นก็มีตำแหน่งประจำเช่นมณฑลอื่น ๆ มีกรมอำเภอซึ่งมีหน้าที่อำนวยการปกครอง 
ต่อมาในสมัยพระบาทสมเด็จพระมงกุฎเกล้าเจ้าอยู่หัว โปรดเกล้าฯ ให้กระทรวงนครบาลมารวมกับกระทรวงมหาดไทย และมีการแต่งตั้งตำแหน่ง "สมุหพระนครบาล" เป็นตำแหน่งที่ขึ้นตรงกับกษัตริย์ ทำหน้าที่ปกครองดูแลรับผิดชอบมณฑลกรุงเทพมหานคร ซึ่งขณะนั้นประกอบด้วยจังหวัดพระนครธนบุรี นนทบุรี และสมุทรปราการ ต่อมา พ.ศ. 2458 ยกเลิกมณฑลกรุงเทพมหานครกับกระทรวงนครบาลออกจากกันตาม "ประกาศกระทรวงนครบาล เรื่อง กำหนดเขตท้องที่การปกครองกรุงเทพพระมหานคร" (21 ตุลาคม พ.ศ. 2458) แยกจังหวัดพระนครธนบุรี เป็น จังหวัดพระนคร และจังหวัดธนบุรี
พ.ศ. 2476 ได้มีพระราชบัญญัติจัดระเบียบบริหารราชการแห่งราชอาณาจักรสยามขึ้น มีผลให้มณฑลเทศาภิบาลต้องยกเลิกไป การบริหารราชการของแต่ละจังหวัดจึงขึ้นกับกระทรวงมหาดไทยโดยตรงทุกจังหวัด
ท่าอากาศยานนานาชาติแบกแดด

ท่าอากาศยานนานาชาติแบกแดด (IATA: BGW, ICAO: ORBI) อดีตมีชื่อว่า ท่าอากาศยานนานาชาติซัดดัม (IATA: SDA, ICAO: ORBS)  เป็นท่าอากาศยานนานาชาติที่ใหญ่ที่สุดของประเทศอิรัก ตั้งอยู่ห่างจากชานเมืองแบกแดดไปทางตะวันตกประมาณ 
การพัฒนาท่าอากาศยาน.
ณ วันที่ 18 พฤษภาคม ค.ศ. 2010 มีการเปิดเผยแผนว่าจะขยายท่าอากาศยานนานาชาติแบกแดดให้รองรับผู้โดยสารมากกว่าเดิมสองเท่าถึง 15 ล้านคนต่อปี โดยมีนักลงทุนต่างชาติมาลงทุนการขยายนี้ ซึ่งจะเพิ่มอาคารผู้โดยสารสามแห่งและจะซ่อมแซมอีกสามแห่ง ทำให้แต่ละอาคารจะรับผู้โดยสาร 2.5 ล้านคนต่อปี
ดาดาร์กูลุง

ดาดาร์กูลุง  เป็น "กูเว" ("ขนม") ยอดนิยมที่มีลักษณะเป็นแพนเค้กม้วนสอดไส้มะพร้าวขูดปรุงรสหวาน ในประเทศมาเลเซีย ประเทศสิงคโปร์ และประเทศบรูไน มีชื่อเรียกว่า "กูวิฮ์เกอตายัป" "กูวิฮ์เลิงกัง" หรือ "กูวิฮ์ดาดาร์" ในประเทศอินโดนีเซียมีชื่อเรียกว่า "ดาดาร์กูลุง" ในประเทศศรีลังกามีชื่อว่า "จุรุฬอาปปัม" และในประเทศฟิลิปปินส์มีชื่อเรียกว่า "ดารัล"
ในภาษามลายูและภาษาอินโดนีเซีย "ดาดาร์" มีความหมายว่า "ไข่เจียว" หรือ "แพนเค้ก" ส่วน "กูลุง" หมายถึง "ห่อ" ตัวแพนเค้กมักมีสีเขียวซึ่งได้มาจาก "เดาน์ซูจี" หรือใบเตยหอม
กีฬายิงปืนในโอลิมปิกฤดูร้อน 2020 – ปืนยาว 3 ท่า 50 เมตร บุคคลหญิง

การแข่งขันกีฬายิงปืนในโอลิมปิกฤดูร้อน 2020 – ปืนยาว 3 ท่า 50 เมตร บุคคลหญิง เป็น 1 ใน 15 รายการแข่งขันยิงปืนที่โตเกียว ประเทศญี่ปุ่น จะจัดขึ้นระหว่างวันที่ 31 กรกฎาคม พ.ศ. 2564 ที่สนามยิงปืนอาซากะ การแข่งขันรายการปืนยาว 3 ท่า 50 เมตร บุคคลหญิงในโอลิมปิกฤดูร้อนครั้งนี้ จะมีนักกีฬาเข้าร่วมแข่งขัน 53 คน จาก 45 ประเทศโดยประมาณ
สถิติ.
ก่อนการแข่งขัน สถิติโลกและโอลิมปิกมีดังนี้
แรฟีอ์ (ประเทศอิหร่าน)

แรฟีอ์  เป็นเมืองและเมืองหลักในอำเภอเนย์ซอน เทศมณฑลโฮเวย์เซ จังหวัดฆูเซสถาน ประเทศอิหร่าน จากสำมะโน พ.ศ. 2549 เมืองนี้มีประชากร 3,810 คนใน 631 ครัวเรือน
เพลงยาวหม่อมพิมเสน

เพลงยาวหม่อมพิมเสน เป็นกลอนเพลงยาวที่มีลักษณะเป็นนิราศในสมัยกรุงศรีอยุธยา ถือเป็นนิราศในลักษณะกลอนสุภาพเรื่องเดียวในสมัยกรุงศรีอยุธยา แต่ก็รวมไว้ในพวกเพลงยาวสังวาศ หาได้แยกออกเป็นเรื่องต่างหากเหมือนอย่างนิราศที่แต่งกันในชั้นกรุงรัตนโกสินทร์ไม่ เพลงยาวหม่อมหม่อมพิมเสนถือเป็นต้นแบบนิราศ ส่งแรงบันดาลใจให้สุนทรภู่แต่งนิราศเรื่องต่าง ๆ
เพลงยาวหม่อมพิมเสนไม่ปรากฏหลักฐานว่าแต่งเมื่อใด บ้างว่าแต่งในสมัยพระเจ้าเอกทัศน์ พบต้นฉบับเป็นกลอนเพลงยาวจำนวน 18 เรื่อง รวมพิมพ์อยู่ในหนังสือ "ชุมนุมเพลงยาวสมัยโบราณ" ซึ่งจัดพิมพ์โดยศึกษานุมิตรสมาคม เมื่อ พ.ศ. 2504 ต่อมาใน พ.ศ. 2545 สำนักพิมพ์มติชนได้นำเพลงยาวเรื่องสุดท้ายซึ่งมีขนาดยาวที่สุด แล้วตรวจสอบกับต้นฉบับของวิทยาลัยวิชาการศึกษาปทุมวันให้ชื่อว่า "นิราศเมืองเพชรบุรี" รวมพิมพ์ในหนังสือ "ประวัติศาสตร์สังคมและวัฒนธรรมจากวรรณคดี กวีสยามนำเที่ยวกรุงเทพฯ" 
เนื้อหาและการเดินทาง.
กลอนเพลงยาวเป็นกลอนที่บังคับบทขึ้นต้นเพียง 3 วรรค ส่วนบทต่อ ๆ ไปคงมี 4 วรรคตลอด สัมผัสเป็นแบบกลอนสุภาพ และต้องลงด้วยคำว่า เอย จำนวนคำในวรรคอยู่ระหว่าง 7–9 คำ สาระในนิราศเรื่องนี้ก็เห็นชัดว่าใกล้ชิดกับเจ้านายและเป็นตัวชูโรงในการเล่นเพลงยาว ดอกสร้อยและสักวา หม่อมพิมเสนพรรณนาความคิดถึงและความห่วงใยที่มีต่อบุคคลซึ่งกวีกล่าวว่าเป็น "เชษฐาองค์อิศราราช ประเวศอาศน์เบื้องวังบวรสวรรค์" พรรณนาความรู้สึกที่มีต่อหญิงหม้ายซึ่งกวีเรียกว่า "พี่นาง" 
โดยเรื่องสุดท้ายซึ่งมีขนาดยาวที่สุดเป็นการเดินทางจากหญิงคนรัก หม่อมพิมเสนจะเดินทางไปเพชรบุรี นั่งเรือจากอยุธยาล่องมาเรื่อย ๆ มานอนค้างคืนอยู่ที่กรุงธนบุรีตอนนั้น เมืองบางกอก แล้วถึงจะไปเมืองเพชร กวีออกเดินทางจากวัดพระศรีสรรเพชญ์ ผ่านบ้านดิน ไปลงเรือที่ประตูไชย ล่องผ่านเกาะพระ บางจีน (ท่าเตียน) ไปถึงท่าที่บุรีธน (ธนบุรี) พักเรือที่หน้าวัดแจ้ง (วัดอรุณราชวรารามราชวรมหาวิหาร) แล้วล่องเรือเข้าคลองบางกอกใหญ่ไปออกบางโทรัด เข้าคลองมหาชัย คลองโคกขาม พักแรมที่สาครบุรี (สมุทรสาคร) แล้วเดินทางต่อไปยังเมืองสมุทรสงคราม กวีได้ช่วยซ่อมศาลาวัดสมุทรสงคราม จากนั้นเดินทางต่อไปถึงปากน้ำบางตะเครา เข้าบางครก จังหวัดเพชรบุรี พอถึงคดอ้อยเรือเกยตื้นต้องพักแรมที่นั่น รุ่งเช้าจึงเปลี่ยนลงเรือเล็กเข้าเมืองเพชรบุรี
กีฬายิงปืนในโอลิมปิกฤดูร้อน 2020 – ปืนยาวอัดลม 10 เมตร ทีมผสม

การแข่งขันกีฬายิงปืนในโอลิมปิกฤดูร้อน 2020 – ปืนยาวอัดลม 10 เมตร ทีมผสม เป็น 1 ใน 15 รายการแข่งขันยิงปืนที่โตเกียว ประเทศญี่ปุ่น จะจัดขึ้นระหว่างวันที่ 27 กรกฎาคม พ.ศ. 2564 ที่สนามยิงปืนอาซากะ การแข่งขันรายการปืนยาวอัดลม 10 เมตร ทีมผสมในโอลิมปิกฤดูร้อนครั้งนี้ จะมีนักกีฬาเข้าร่วมแข่งขัน 58 คน จาก 20 ประเทศโดยประมาณ
เทศมณฑลโฮเวย์เซ

โฮเวย์เซ  เป็นเทศมณฑลในจังหวัดฆูเซสถาน ประเทศอิหร่าน โดยมีโฮเวย์เซเป็นเมืองหลัก เทศมณฑลนี้แยกออกมาจากเทศมณฑลแดชเทออซอเดกอนใน พ.ศ. 2551 จากสำมะโน พ.ศ. 2549 เทศมณฑลนี้มีประชากร 30,750 คนใน 5,417 ครัวเรือน เทศมณฑลนี้แบ่งออกเป็น 2 อำเภอ ได้แก่ อำเภอกลางและอำเภอเนย์ซอน และมี 2 เมือง ได้แก่ โฮเวย์เซและแรฟีอ์
กีฬายิงปืนในโอลิมปิกฤดูร้อน 2020 – ปืนสั้นอัดลม 10 เมตร ทีมผสม

การแข่งขันกีฬายิงปืนในโอลิมปิกฤดูร้อน 2020 – ปืนสั้นอัดลม 10 เมตร ทีมผสม เป็น 1 ใน 15 รายการแข่งขันยิงปืนที่โตเกียว ประเทศญี่ปุ่น จะจัดขึ้นระหว่างวันที่ 27 กรกฎาคม พ.ศ. 2564 ที่สนามยิงปืนอาซากะ การแข่งขันรายการปืนสั้นอัดลม 10 เมตร ทีมผสมในโอลิมปิกฤดูร้อนครั้งนี้ จะมีนักกีฬาเข้าร่วมแข่งขัน 40 คน จาก 15 ประเทศโดยประมาณ
กีฬายิงปืนในโอลิมปิกฤดูร้อน 2020 – แทรป บุคคลหญิง

การแข่งขันกีฬายิงปืนในโอลิมปิกฤดูร้อน 2020 – แทรป บุคคลหญิง เป็น 1 ใน 15 รายการแข่งขันยิงปืนที่โตเกียว ประเทศญี่ปุ่น จะจัดขึ้นระหว่างวันที่ 28-29 กรกฎาคม พ.ศ. 2564 ที่สนามยิงปืนอาซากะ การแข่งขันรายการแทรป บุคคลหญิงในโอลิมปิกฤดูร้อนครั้งนี้ จะมีนักกีฬาเข้าร่วมแข่งขัน 53 คน จาก 45 ประเทศโดยประมาณ
สถิติ.
ก่อนการแข่งขัน สถิติโลกและโอลิมปิกมีดังนี้
วัดครุฑธาราม

วัดครุฑธาราม เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลคลองสระบัว อำเภอพระนครศรีอยุธยา จังหวัดพระนครศรีอยุธยา
วัดครุฑธารามมีจารึกที่อุโบสถระบุว่าเป็นวัดที่ได้รับการสร้างขึ้นในรัชกาลสมเด็จพระที่นั่งสุริยาศน์อมรินทร์ (พระเจ้าเอกทัศน์) ในปี พ.ศ. 2302 พร้อมกับการสร้างพระประธานในอุโบสถ จากหินทรายขาว ประทับนั่งปางมารวิชัย สูง 3 ศอก 1 นิ้ว หน้าตักกว้าง 5 ศอก สูงตลอดพระรัศมี 6 ศอก 1 คืบ 1 นิ้ว ใน "คำให้การขุนหลวงวัดประดู่ทรงธรรม" ระบุว่าโปรดเกล้าสร้างขึ้นพร้อมวัดละมุด วัดได้รับพระราชทานวิสุงคามสีมาเมื่อ พ.ศ. 2306 หลังจากเสียกรุงศรีอยุธยาครั้งที่ 2 กลายเป็นวัดร้าง ก่อนจะมีการกลับมาบูรณะและเป็นที่จำพรรษาของพระภิกษุอีกครั้ง และในช่วงเวลาหนึ่ง เศียรของพระประธานได้ถูกโจรลักลอบเข้ามาตัดเศียรไปขาย และเมื่อชาวบ้านทราบเรื่องก็ต้องการที่จะซ่อมแซม จึงได้ออกค้นหาเศียรพระที่จะมาทดแทน และด้วยความบังเอิญ มีการค้นพบเศียรพระหนึ่งเศียร ที่สามารถนำมาประกอบเข้ากับองค์พระประธานได้พอดี ที่สำคัญพระโอษฐ์ของเศียรพระที่ได้มา มีลักษณะที่เรียกว่า ปากครุฑ พ้องกับชื่อวัด จึงมีการเรียกชื่อพระประธานองค์นี้ว่า "หลวงพ่อครุฑ" 
ภายในวัดมีอุโบสถแบบสถาปัตยกรรมสมัยอยุธยาตอนปลาย มีลักษณะเป็นอาคารขนาดย่อมฐานอาคารแอ่นโค้ง กรอบหน้าจั่วประดับช่อฟ้าใบระกาหางหงส์ ด้านหน้าต่อมุขยื่นและมีหลังคาจั่นหับคลุม
อัน ชัง-ริม

อัน ชัง-ริม (เกาหลี: ; #เปลี่ยนทาง ; อักษรโรมัน: An Chang-rim; เกิด 2 มีนาคม พ.ศ. 2537 ที่โตเกียว) เป็นยูโดชาวเกาหลีใต้
ปัจจุบันอันเป็นแชมป์โลกในรุ่นไลต์เวท เขาเริ่มต้นการเป็นนักกีฬายูโดรุ่นไลต์เวตด้วยการเป็นแชมป์โลกรุ่นเยาวชน ตามมาด้วยการรักษาตำแหน่ง 2 ปี รวมถึงการคว้าชัยชนะที่แกรนด์สแลมอันทรงเกียรติที่ อาบูดาบีและโตเกียว เขามีชื่อเสียงจากรูปแบบการต่อสู้ที่ดุดัน และแข็งแกร่ง และเป็นคนออกแบบที่เก่งกาจของท่า soi nage
เขาได้รับรางวัลเหรียญทองแดงในการแข่งขันชิงแชมป์โลก 2015 ในรุ่นไลต์เวทของเกาหลีใต้ เขาเป็นตัวแทนของเกาหลีในโอลิมปิก 2016 เขายังมือวางอันดับหนึ่งในการแข่งขันกีฬาโอลิมปิก ปัจจุบันเขาอยู่ในอันดับที่สี่ของโลก
อุลุกเบก ราชีตอฟ

อุลุกเบค ราชิตอฟ (เกิด 23 มีนาคม พ.ศ. 2545) เป็นนักเทควันโดชาวอุซเบกิสถาน ในปี พ.ศ. 2564 เขาได้รับเหรียญทองจากการแข่งขันรายการ 68 กิโลกรัม ชายในโอลิมปิกฤดูร้อน 2020 ที่กรุงโตเกียว ประเทศญี่ปุ่น ในปี พ.ศ. 2562 เขาได้รับเหรียญทองจากการแข่งขันรุ่น 58 กิโลกรัม ชาย ในการแข่งขัน Military World Games 2019 ที่เมืองอู่ฮั่น ประเทศจีน
อาชีพ.
ในปี พ.ศ. 2562 เขายังได้รับรางวัลเหรียญทองในประเภท 55 กิโลกรัม ชาย ในการแข่งขันเทควันโดเยาวชนชิงแชมป์เอเชีย (Asian Junior Taekwondo Championships)
ในปี พ.ศ. 2661 เขาได้รับรางวัลเหรียญเงินจากการแข่งขันรุ่น 48 กิโลกรัม ชายในโอลิมปิกเยาวชนฤดูร้อน 2018 ที่จัดขึ้นที่บัวโนสไอเรส ประเทศอาร์เจนตินา
เขาเป็นตัวแทนของอุซเบกิสถานในโอลิมปิกฤดูร้อน 2020 ที่กรุงโตเกียว ประเทศญี่ปุ่น เขาได้รับเหรียญทอง โดยเอาชนะ แบรดลีย์ ซินเดนจากสหราชอาณาจักรในรอบชิงชนะเลิศ
วัดทุ่งน้อย (จังหวัดนครปฐม)

วัดทุ่งน้อย เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลแหลมบัว อำเภอนครชัยศรี จังหวัดนครปฐม
วัดทุ่งน้อยเริ่มก่อสร้างขึ้นในที่ดินรกร้างว่างเปล่า จำนวน 23 ไร่ เมื่อ พ.ศ. 2447 โดยย้ายมาจากวัดคอกช้าง ซึ่งอยู่ห่างกันประมาณ 1 กิโลเมตร และเป็นวัดที่สร้างมาในสมัยใดไม่ปรากฏหลักฐานชัดเจน วัดได้รับพระราชทานวิสุงคามสีมา เมื่อวันที่ 29 พฤศจิกายน พ.ศ. 2540
อาคารเสนาสนะที่สำคัญ ได้แก่ อุโบสถยังไม่มีการปรากฏปีศักราชที่สร้างแน่ชัด แต่เป็นการสร้างด้วยศิลปะรัตนโกสินทร์แบบประยุกต์ มีการตกแต่งประตูและหน้าบันด้วยการลงรักปิดทอง หลังคามุงด้วยกระเบื้องเคลือบสีแดง วิหารหลวงพ่อดำ ภายในประดิษฐานรูปปั้นของอดีตเจ้าอาวาสวัดทุ่งน้อย คือ หลวงพ่อมา ปทุมฺรตฺน มีข้อความจารึกที่ฐานว่า เมื่อวันที่ 11 มีนาคม พ.ศ. 2516 และมีรูปปั้นของหลวงพ่อเจ้าพระคุณสมเด็จพระพุฒาจารย์ (โต พฺรหฺมรํสี)
โบราณวัตถุที่สำคัญ คือ พระพุทธรูปศิลาแลง ประทับนั่งขัดสมาธิราบ ปางมารวิชัย หน้าตัก 3 ศอก สมัยอยุธยาตอนปลาย ลงรักปิดทองทั้งองค์ มีพระนามว่า "พระพุทธศิลามนต์" แต่ชาวบ้านทั่วไปนิยมเรียกว่า "หลวงพ่อดำ" ประดิษฐานอยู่ในวิหาร พระพุทธรูปศิลาแลง ประทับนั่งขัดสมาธิราบ ปางสมาธิ หน้าตัก 3 ศอก สมัยอยุธยาตอนปลาย ลงชาดทั้งองค์ มีพระนามว่า "หลวงพ่อทอง" ประดิษฐานอยู่ในอุโบสถ พระพุทธรูปทั้งสององค์นี้หลวงพ่อมา ปทุมฺรตโน พบที่อุโบสถเก่า ตำบลวัดละมุด อำเภอนครชัยศรี ซึ่งเป็นวัดร้าง อยู่ห่างจากวัดทุ่งน้อยประมาณ 4 กิโลเมตร จึงอัญเชิญมาทางเรือมาขึ้นที่วัดทุ่งน้อย และพระพุทธรูปปูนปั้น ปางไสยาสน์ ศิลปะสุโขทัย ประทับหงายพระองค์ พระหัตถ์ทั้งสองเหยียดประสานกันบนพระนาภี (สะดือ) มีขนาดยาว 5.70 เมตร กว้าง 1.50 เมตร ซึ่งถือว่าใหญ่ที่สุดในโลก หลวงพ่อมา ปทุมฺรตโน เป็นผู้ดำเนินการก่อสร้าง เมื่อ พ.ศ. 2480 โดยมีหลวงพ่อช้าง วัดทอง คลองบางกอกน้อย ธนบุรี เป็นช่างปั้น และตั้งพระนามว่า "หลวงพ่อสนอง" และได้รับการบูรณะใหม่ในเมื่อ พ.ศ. 2543
วัดไผ่จระเข้

วัดไผ่จระเข้ เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลไทรงาม อำเภอบางเลน จังหวัดนครปฐม มีเนื้อที่ตั้งวัด 45 ไร่ 2 งาน
วัดไผ่จระเข้ประกาศตั้งวัดเมื่อวันที่ 19 กุมภาพันธ์ พ.ศ. 2449 ได้รับพระราชทานวิสุงคามสีมา เมื่อวันที่ 9 กุมภาพันธ์ พ.ศ. 2504 ปัจจุบันพระใบฎีกาประจักษ์ ธนปญฺโญ ดำรงตำแหน่งเจ้าอาวาส
ในช่วงเทศกาลสงกรานต์ วัดไผ่จระเข้มีการจัดงานสืบสานประเพณี อาทิ สรงน้ำพระและผู้สูงอายุ แห่พระเจดีย์และกฐินผ้าป่ารอบอุโบสถ 3 รอบ เสร็จแล้วได้ร่วมกันสรงน้ำพระและผู้สูงอายุตามประเพณีที่ยึดถือกันมาโดยตลอด และร่วมกันถวายองค์กฐิน และถวายทรายให้กับทางวัด ก่อกองทรายแกะสลัก จัดกิจกรรมการละเล่นกีฬาโบราณ เช่น ขี่ม้าก้านกล้วย รีรีข้าวสาร งูกินหาง4 มอญซ่อนผ้า หมากเก็บ ลูกช่วง ชักเย่อ ล้อต๊อก แตะปี๊บ รำวงเก้าอี้ มวยตับจาก และหัวล้านชนกัน เป็นต้น
คาโนอะ อิการาชิ

คาโนอะ อิการาชิ (อักษรโรมัน: Kanoa Igarashi; เกิด 1 ตุลาคม พ.ศ. 2540) เป็นนักเล่นกระดานโต้คลื่นชาวญี่ปุ่น - อเมริกันที่เข้าแข่งขันระดับโลกมาตั้งแต่ปี พ.ศ. 2555 เขาเป็นมือใหม่ที่อายุน้อยที่สุดในการแข่งขัน เวิร์ลด์เซิร์ฟลีก (WSL) แชมเปียนทัวร์ (CT) ในปี พ.ศ. 2559 และเก็บชัยชนะในรอบที่หนึ่งได้มากกว่านักเล่นกระดานโต้คลื่นคนอื่น ๆ ได้อันดับที่ 2 ในการแข่งขัน Pipeline และอันดับที่ 20 โดยรวมในปีนั้น ผลงานที่ยิ่งใหญ่ที่สุดของเขาในการแข่งขันอาชีพคือ 2019 WSL CT ซึ่งเขาได้รับรางวัล Corona Bali Protected และได้อันดับที่ 6 โดยรวมในปีนั้น
วัดเกษมสุริยัมนาจ

วัดเกษมสุริยัมนาจ เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ริมแม่น้ำท่าจีน ในตำบลบางเลน อำเภอบางเลน จังหวัดนครปฐม 
วัดเกษมสุริยัมนาจ เดิมชื่อ วัดท่าโนรี หลังจากผูกพัทธสีมาฝังลูกนิมิตแล้วเปลี่ยนชื่อเป็น "วัดเกษมสุริยัมนาจ" ตั้งวัดเมื่อ พ.ศ. 2444 ได้รับพระราชทานวิสุงคามสีมา เมื่อวันที่ 3 พฤศจิกายน พ.ศ. 2538
วัดมีพระพุทธรูปที่ชาวบ้านนับถือกันว่าศักดิ์สิทธิ์ สำหรับตั้งในพิธีขอฝน องค์พระเป็นหินหยกสีเขียวแกะสลัก ชื่อว่า "หลวงพ่อพระคันธารราษฎร์" วัดเกษมสุริยัมนาจแป็นสถานที่สวยงามแห่งหนึ่งและยังเป็นสถานที่ถ่ายทำละครดังหลายเรื่องอาทิเรื่อง "ไกรทอง" ศาลาการเปรียญของวัดมีอายุกว่าร้อยปี ได้รับการบูรณะช่วง พ.ศ 2530–2532 ต่อมา พ.ศ. 2564 ได้จัดสร้างหลังคาศาลาการเปรียญขึ้นใหม่แทนหลังคาอันเก่าที่เสื่อมสภาพตามกาลและเวลา
วัดพุทธาราม (จังหวัดนครปฐม)

วัดพุทธาราม เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลบางปลา อำเภอบางเลน จังหวัดนครปฐม
วัดพุทธาราม แต่เดิมเป็นที่ทำนา โดยได้มีนายหยิบ นางสังเวียน ศรีชัยนาท ได้มีศรัทธาที่จะสร้างวัดขึ้นในบริเวณบ้านดอนสามสิบ ด้วยในละแวกนี้วัดอยู่ห่างไกล เมื่อประมาณเดือน 12 ข้างแรม พ.ศ. 2523 จึงถวายที่ดินจำนวน 8 ไร่เศษ ให้สร้างเป็นที่พักสงฆ์ขึ้นและได้ไปนิมนต์พระอาจารย์จำนงค์ สิริวณฺโณ กับพระสงฆ์จำนวน 8 รูป ที่วัดบางซอ อำเภอสองพี่น้อง จังหวัดสุพรรณบุรี มาเป็นผู้ดูแลในการสร้างที่พักสงฆ์ หลังจากนั้นพระอาจารย์จำนงค์ ได้ชวนผู้มีจิตศรัทธาสร้างถาวรวัตถุขึ้น เช่น หอสวดมนต์ ศาลา กุฏิสงฆ์ ต่อมามีนายบุญมี นางปราง ปิ่นทองคำ เกิดศรัทธาถวายที่ดินให้บ้างและขายให้ทางวัดในราคาถูกบ้างเป็นเนื้อที่ 7 ไร่เศษ หลัง จากนั้นได้มีนางปลิว แสงสุขดี เกิดศรัทธาก็ถวายที่ดินและขายบ้างในราคาถูก เป็นเนื้อที่ 2 ไร่เศษ รวมเป็นเนื้อที่วัดจำนวน 17 ไร้เศษ 
พระอาจารย์จำนงค์ได้ร่วมกับชาวบ้านดอนสามสิบ โดยมี นายเอก ลิ่วเวหาผู้ใหญ่บ้านในขณะนั้นได้ร่วมกันพัฒนาที่พักสงฆ์ จนเกิดความเจริญ จนได้ยกเป็นสำนักสงฆ์ที่ถูกต้องตามกฎมหาเถรสมาคมได้ชื่อว่า สำนักสงฆ์สันติธรรม ต่อมาพระอาจารย็จำนงค์ได้ย้ายกลับไปที่วัดเก่า ทางคณะสงฆ์แต่งตั้งพระอาจารย์ชั้น ปสนฺโน เป็นเจ้าสำนักต่อมา เมื่อ พ.ศ. 2524 ได้มีคุณสมชาย ไทยผดุงพานิชได้มาสร้างอุโบสถขึ้น 1 หลัง และเสนาสนะอื่น ๆ เช่น ศาลาการเปรียญ กุฏิสงฆ์ และเมรุ 
วัดพุทธารามได้รับอนุญาตยกให้เป็นวัดที่ถูกต้องเมื่อวันที่ 8 ตุลาคม พ.ศ. 2540 ผู้ขออนุญาตคือ นายสมชาย ไทยผดุงพานิช และพระอธิการชั้น ปสนฺโน ได้รับการแต่งตั้งดำรงเจ้าอาวาส รูปแรก ของวัดต่อมา วัดได้รับพระราชทานวิสุงคามสีมา เมื่อวันที่ 4 มิถุนายน พ.ศ. 2543
วัดโกโรโกโส

วัดโกโรโกโส เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ฝั่งคลองข้าวเม่าตรงข้ามกับบ้านคลองธนู ในตำบลข้าวเม่า อำเภออุทัย จังหวัดพระนครศรีอยุธยา
ประวัติ.
วัดโกโรโกโส เดิมชื่อ วัดคลังทอง คนในท้องที่ส่วนใหญ่มักเรียกว่า วัดสี่โอ มีประวัติการสร้างวัดอยู่หลายเรื่อง 
พระเจ้าตากสินมหาราช ได้เดินทางพร้อมกับทหารมาทางทิศตะวันออก มาพบกับวัดคลังทอง จึงหยุดพักทัพ และได้ไปกราบขอพรพระในอุโบสถซึ่งเป็นพระศักดิ์สิทธิ์ชื่อ "หลวงพ่อแก้ว" (หลวงพ่อดำ) ท่านได้ขอพรว่า "ข้าแต่สิ่งศักดิ์สิทธิ์ในพระอุโบสถแห่งนี้ขอให้ข้าพระเจ้าได้กอบกู้เอกราชได้สำเร็จด้วยเทอญ เพื่อให้คนไทยได้มีที่อยู่ที่อาศัย" เมื่อกล่าวคำเสร็จมีพวกชาวบ้านเห็นเหตุการณ์จึงเข้าช่วยเหลือกองทัพของพระเจ้าตากสินโดยการตำข้าวเม่าเพื่อเป็นเสบียงในการออกเดินทางไปสู้รบและฝั่งตรงข้ามของคลองชาวบ้านอีกส่วนหนึ่งช่วยกันทำธนู และอาวุธอื่น ๆ เพื่อเตรียมเอาไปสู้รบกับข้าศึก เมื่อพระเจ้าตากสินทำการสู้รบกอบกู้เอกราชได้สำเร็จ ท่านได้ทรงพระราชทานชื่อหมู่บ้านให้ ทางฝั่งคลองที่ตำข้าวเม่า ทรงพระราชทานชื่อว่าหมู่บ้านคลองข้าวเม่า และฝั่งตรงข้ามที่ทำธนูได้พระราชทานชื่อหมู่บ้านว่า หมู่บ้านธนู ต่อมาได้รู้ถึงข้าศึกชาวพม่าว่าวัดคลังทองเป็นแหล่งขุมกำลังของคนไทย จึงจัดกองทัพมาเผาทำลายวัดและพวกชาวบ้านจนสิ้น จนเป็นวัดร้างตั้งแต่บัดนั้นมา 
ต่อมาชาวบ้าน และพระภิกษุคิดจะบูรณะซ่อมแซมวัดขึ้นมาใหม่ แต่ก็ยากที่จะทำได้ เพราะเหลือแต่ซากปรักหักพัง จึงได้ร่วมมือกันสร้างวัดใหม่ซึ่งอยูฝั่งตรงข้ามชื่อว่า วัดสะแก ชาวบ้านจึงเรียกวัดเก่านี้ว่า "วัดโกโรโกโส" จนติดปากเรื่อยมาจนถึงปัจจุบัน ต่อมามีพระภิกษุรูปหนึ่งชื่อว่า หลวงพ่อคอน สุริญาโน (พระราชมงคลมุณี) ได้เห็นสภาพของวัดโกโรโกโสอยู่ในสภาพทรุดโทรมมาก จึงได้บูรณะวัดขึ้นมาใหม่ หลวงพ่อคอนเห็นว่าพระพุทธรูปองค์นี้คือหลวงพ่อแก้ว (หลวงพ่อดำ) เป็นพระพุทธรูปสมัยสุโขทัย ควรที่จะอนุรักษ์ จึงสร้างซุ้มคลุมองค์พระพุทธรูป และต่อเศียรพระพุทธรูปให้อยู่ในสภาพเหมือนเดิม พร้อมกับสร้างถาวรวัตถุอีกมากมาย
อีกเรื่องเล่าหนึ่ง มีชาวจีนสองคน คือ "อาโกโร" และ "อาโกโส" (อาโก คือ พี่สาวหรือน้องสาวของพ่อภาษาแต้จิ๋ว) ซึ่งเป็นเพื่อนกันได้ร่วมกันสร้างวัดขึ้นโดยมิได้ตั้งชื่อเสียงเรียงนาม ชาวบ้านที่รู้ว่าท่านทั้งสองสร้างวัดจึงพากันเรียกว่า วัดอาโกโรอาโกโส ต่อมาทางการขนานนามให้ว่า "วัดคลังทอง" แต่ชาวบ้านก็ยังนิยมเรียกกันต่อมาว่า "วัดอาโกโรอาโกโส" ครั้นนานวันเข้าก็หายกลายเป็น "วัดโกโรโกโส"
ศิลปกรรม.
วัดโกโรโกโสมี "หลวงพ่อดำ" พระพุทธรูปประธานภายในวิหาร ประภัสสร์ ชูวิเชียร สันนิษฐานว่าเป็นพระพุทธรูปแบบอยุธยาตอนต้นถึงกลาง ช่วงพุทธศตวรรษที่ 20–21 สังเกตได้จากพระพักตร์รูปเหลี่ยมและลักษณะบางประการที่สามารถเทียบเคียงได้กับพระพุทธรูปหินทรายที่สร้างขึ้นในช่วงเวลานั้น ส่วนรุ่งโรจน์ ภิรมย์อนุกูล ระบุว่าเป็นพระพุทธรูปแบบอู่ทองรุ่น 3 ตอนปลาย สังเกตได้จากลักษณะการทำพระพักตร์รูปไข่ มีเส้นไรพระศก การทำสังฆาฏิเป็นแผ่นยาวจรดพระนาภี ปลายแยกเป็นเขี้ยวตะขาบ แต่พระพักตร์มีลักษณะอิ่ม กำหนดอายุอยู่ราวพุทธศตวรรษที่ 20 ตอนปลาย เชื่อมต่อต้นพุทธศตวรรษที่ 21
สถาปัตยกรรมของวัด คงมีมาตั้งแต่สมัยอยุธยาตอนต้นถึงกลาง ต่อมาบูรณะในสมัยอยุธยาตอนปลายด้วยการสร้างอาคารขึ้นใหม่ในบริเวณที่ปัจจุบัน คือ วิหารหลวงพ่อดำ ส่วนซากอาคารที่หลงเหลือ เป็นแบบอยุธยาตอนปลาย สังเกตได้จากก่ออิฐถือปูนผนังหนารองรับน้ำหนักเครื่องหลังคา
เวลสัน ซิม

เวลสัน ซิม วี เชง (เกิด 29 มีนาคม พ.ศ. 2540) เป็นนักว่ายน้ำอาชีพชาวมาเลเซีย เขาเป็นนักว่ายน้ำชายชาวมาเลเซียคนแรกที่ผ่านเข้ารอบการแข่งขันกีฬาโอลิมปิก โดยเขาได้เข้าร่วมการแข่งขันรายการฟรีสไตล์ 400 เมตรชายในโอลิมปิกฤดูร้อน 2016
คาร์นิวอร์ โปรโตพาร์โวไวรัส 1

คาร์นิวอร์ โปรโตพาร์โวไวรัส 1 (CPPV 1) เป็นไวรัสในกลุ่มพาร์โวไวรัสชนิดหนึ่ง ทำให้เกิดโรคในสัตว์กินเนื้อ ติดต่อได้ง่ายมากในกลุ่มสุนัขและแมว โรคที่เกิดจากไวรัสนี้แบ่งออกเป็น 2 กลุ่ม (genogroup) หลัก ๆ ได้แก่ CPV-1 ซึ่งนับรวมฟีไลน์แพนลิวโคพีเนียไวรัส (feline panleukopenia virus, FPLV) และ CPV-2 ซึ่งนับรวมเคนีนพาร์โวไวรัส (canine parvovirus, CPV) ซึ่งพบครั้งแรกช่วงคริสต์ทศวรรษ 1970 อยู่ด้วย
FPLV ทำให้เกิดโรคในสัตว์ตระกูลแมวทั้งที่เป็นสัตว์เลี้ยงและสัตว์ป่า พบได้ทั่วโลก โรคนี้ติดต่อได้ง่าย ทำให้เกิดอาการในระบบทางเดินอาหาร ระบบภูมิคุ้มกัน และระบบประสาท ซึ่งอาจมีอาการรุนแรงได้ โรคนี้ทำให้สัตว์มีเม็ดเลือดขาวต่ำ เกิดเป็นโรคที่เรียกว่าโรคเม็ดเลือดขาวต่ำในแมว (feline panleukopenia) หรือ ไข้หัดแมว
ครั้งหนึ่งเคยมีความเข้าใจกันว่ามีเพียงกลุ่ม CPV-1 หรือ FPLV เท่านั้นที่ติดเชื้อในแมว อย่างไรก็ตาม ได้รับการยืนยันแล้วว่าโรคเม็ดเลือดขาวต่ำในแมวอาจเกิดได้จาก CPV 2a, 2b และ 2c
กองทัพอากาศราชอาณาจักรอิตาลี

กองทัพอากาศราชอาณาจักรอิตาลี  เป็นเหล่าทัพสงครามทางอากาศของราชอาณาจักรอิตาลีในช่วงสงครามโลกครั้งที่สอง เหล่าทัพนี้จัดตั้งขึ้นในปี ค.ศ. 1923 และสิ้นสุดในปี ค.ศ. 1946
กีฬาเรือใบในโอลิมปิกฤดูร้อน 2020 – เรือใบ Laser ชาย

การแข่งขันกีฬาเรือใบในโอลิมปิกฤดูร้อน 2020 – เรือใบ Laser ชาย เป็น 1 ใน 10 รายการแข่งขันกีฬาเรือใบในโอลิมปิกฤดูร้อน 2020 ที่กรุงโตเกียว ประเทศญี่ปุ่น กำหนดจัดขึ้นระหว่างวันที่ 25 กรกฎาคม - 1 สิงหาคม พ.ศ. 2564 ที่สนามกีฬาฮอกกี้โอะอิ การแข่งขันรายการเรือใบ Laser ชายในโอลิมปิกฤดูร้อนครั้งนี้ จะมีนักกีฬาเข้าร่วมแข่งขัน 35 คน จาก 35 ประเทศโดยประมาณ
ภูมิหลัง.
การแข่งขันครั้งนี้จะเป็นการปรากฏตัวครั้งที่ 4 ของรายการนี้ โดยได้แข่งขันในโอลิมปิกครั้งแรกเมื่อปี ค.ศ. 2008
อาเลสซันโดร มีคีเยเลตโต

อาเลสซันโดร มีคีเยเลตโต (5 ธันวาคม ค.ศ. 2001 —) เป็นนักวอลเลย์บอลชายชาวอิตาลี ซึ่งปัจจุบันเล่นให้กับอีตัส เตรนตีโนและทีมชาติอิตาลี ในตำแหน่งตัวตีด้านนอก
ผลงานระดับอาชีพ.
สโมสร.
มีคีเยเลตโตเป็นลูกชายของริกการ์โด มีคีเยเลตโต อดีตนักวอลเลย์บอลชาวอิตาลี เขาเริ่มเล่นวอลเลย์บอลในฤดูกาล 2015–16 ให้กับทีมเยาวชนเตรนโต ซึ่งเขาได้เข้าร่วมแข่งขันในเซเรียดี เซเรียชิ และเซเรียบี โดยลงเล่นในตำแหน่งตัวรับอิสระก่อนที่จะเปลี่ยนมาเล่นตำแหน่งตัวตีด้านนอกในตอนหลัง
เขาลงเล่นให้กับสโมสรอาชีพครั้งแรกในการแข่งขันซีอีวีคัพ ฤดูกาล 2018–19 เกมที่พบกับอัมริสวิลจากสวิตเซอร์แลนด์ ในฤดูกาล 2019–20 เขาเข้าร่วมแข่งขันทั้งซูแปร์เลกาและเซเรียอา3 ให้กับเตรนตีโน รุ่นอายุไม่เกิน 21 ปี ซึ่งเขาขึ้นมาเป็นตัวหลักของทีมในฤดูกาล 2020–21
ทีมชาติ.
ในปี ค.ศ. 2018 มีคีเยเลตโตได้เข้าร่วมกับทีมชาติอิตาลี รุ่นอายุไม่เกิน 18 ปี ในการแข่งขันวอลเลย์บอลชายชิงแชมป์ยุโรป รุ่นอายุไม่เกิน 18 ปี ซึ่งเขาได้รับรางวัลเหรียญทองแดงจากการแข่งขันครั้งนี้ ่ในปีต่อมาเขามีชื่อติดทีมชาติรุ่นอายุไม่เกิน 19 ปี โดยได้รับเหรียญทองจากการแข่งขันเทศกาลโอลิมปิกเยาวชนยุโรป 2019 และการแข่งขันวอลเลย์บอลชายชิงแชมป์โลก รุ่นอายุไม่เกิน 19 ปี 2019 ต่อมาในปี ค.ศ. 2020 เขาได้รับเหรียญรางวัลเงินจากการแข่งขันวอลเลย์บอลชายชิงแชมป์ยุโรป รุ่นอายุไม่เกิน 20 ปี 2020 และยังได้รับรางวัลผู้เล่นทรงคุณค่า ในรายการดังกล่าว
ในปี ค.ศ. 2021 เขาปรากฎตัวเป็นครั้งแรกในนามของทีมชาติอิตาลีชุดใหญ่ และได้เข้าร่วมแข่งขันโอลิมปิกฤดูร้อน 2020 ในนัดแรกที่พบกับแคนาดา เขาเป็นผู้ทำคะแนนสูงสุดของทีม โดยสามารถทำคะแนนได้ 24 คะแนน
กีฬาเรือใบในโอลิมปิกฤดูร้อน 2020 – เรือใบ Laser Radial หญิง

การแข่งขันกีฬาเรือใบในโอลิมปิกฤดูร้อน 2020 – เรือใบ Laser Radial หญิง เป็น 1 ใน 10 รายการแข่งขันกีฬาเรือใบในโอลิมปิกฤดูร้อน 2020 ที่กรุงโตเกียว ประเทศญี่ปุ่น กำหนดจัดขึ้นระหว่างวันที่ 25 กรกฎาคม - 1 สิงหาคม พ.ศ. 2564 ที่สนามกีฬาฮอกกี้โอะอิ การแข่งขันรายการเรือใบ Laser Radial หญิงในโอลิมปิกฤดูร้อนครั้งนี้ จะมีนักกีฬาเข้าร่วมแข่งขัน 44 คน จาก 44 ประเทศโดยประมาณ
ภูมิหลัง.
การแข่งขันครั้งนี้จะเป็นการปรากฏตัวครั้งที่ 4 ของรายการนี้ โดยได้แข่งขันในโอลิมปิกครั้งแรกเมื่อปี ค.ศ. 2008
อาแมรีกู ตูมัช

พลเรือตรี อาแมรีกู ดึ เดวช์ รูดรีกึช ตูมัช (19 พฤศจิกายน พ.ศ. 2437 – 18 กันยายน พ.ศ. 2530) เป็นทหารของกองทัพเรือโปรตุเกส และนักการเมืองผู้ดำรงตำแหน่งประธานาธิบดีโปรตุเกสคนที่ 13 ตั้งแต่ 9 สิงหาคม พ.ศ. 2501 ถึง 25 เมษายน พ.ศ. 2517
เซ็นทรัลพาร์กทาวเวอร์

เซ็นทรัลพาร์กทาวเวอร์  หรือที่รู้จักในชื่อ Nordstrom Tower เป็นตึกสูงระฟ้าที่ใช้พักอาศัย ตั้งอยู่ที่ 225 เวสต์ 57 สตรีต ในย่านมิดทาวน์แมนแฮตตันของนครนิวยอร์ก ริมบิลเลียนแนส์โรว์ ออกแบบโดย Adrian Smith + Gordon Gill Architecture อาคารสูง 1,550 ฟุต (472 ม.) โดยมี 98 ชั้นเหนือพื้นดินและชั้นใต้ดิน 3 ชั้น แม้ว่าชั้นบนสุดจะมีหมายเลข 136 อาคารเซ็นทรัลพาร์กทาวเวอร์เป็นตึกระฟ้าที่สูงเป็นอันดับสองในสหรัฐและซีกโลกตะวันตก ซึ่งเป็นอาคารที่สูงเป็นอันดับที่ 14 ของโลก อาคารที่อยู่อาศัยที่สูงที่สุดในโลก และอาคารที่สูงที่สุดนอกเอเชียด้วยความสูงของหลังคา
พระยาอภัยสงคราม (ปลั่ง วรรณายน)

พันเอก พระยาอภัยสงคราม (ปลั่ง วรรณายน) (28 มีนาคม 2410 – 7 มกราคม 2470) นายทหารและขุนนางชาวไทย อดีตผู้บัญชาการกองพลที่ 7 และอดีตผู้บัญชาการกองพลที่ 9
ประวัติ.
พันเอก พระยาอภัยสงคราม มีนามเดิมว่า ปลั่ง เกิดเมื่อวันที่ 28 มีนาคม พ.ศ. 2410 เป็นบุตรชายของ จมื่นสรสิทธิราช (เลื่อน) 
พันเอก พระยาอภัยสงคราม ถึงแก่กรรมด้วยโรควรรณโรคภายในเมื่อวันที่ 7 มกราคม พ.ศ. 2470 ขณะอายุได้ 59 ปี
ไดกิ ฮาชิโมโตะ

ไดกิ ฮาชิโมโตะ  เป็นนักยิมนาสติกสากลชายชาวญี่ปุ่น เขาเป็นแชมป์โอลิมปิกรายการบุคคลรวมอุปกรณ์ในปี พ.ศ. 2564 ในปี พ.ศ. 2562 เขาได้รับรางวัลเหรียญทองแดงจากการแข่งขันประเภททีมชายจากการแข่งขัน ยิมนาติกสากลชิงแชมป์โลก 2019 ที่เมืองชตุทท์การ์ท ประเทศเยอรมนี เขาได้อันดับที่ 9 รายการอุปกรณ์ม้าหูและอุปกรณ์บาเดี่ยวเขาได้อันดับที่ 4
ฮาชิโมโตะเป็นสมาชิกของทีมยิมนาสติกชายโอลิมปิกของญี่ปุ่นในโอลิมปิกฤดูร้อน 2020 ที่กรุงโตเกียว ประเทศญี่ปุ่น.
พระเทพมุนี (ด้วง)

พระเทพมุนี นามเดิม ด้วง อดีตเจ้าอาวาสวัดสังข์กระจายวรวิหาร และเป็นผู้ที่สมเด็จพระเจ้าบรมวงศ์เธอ กรมพระยาดำรงราชานุภาพสันนิษฐานว่าเป็นผู้แต่งมหาเวสสันดรชาดก กัณฑ์ชูชก
ประวัติ.
พระเทพมุนี ไม่ปรากฎประวัติในตอนต้น ได้เป็นเจ้าอาวาสวัดสังข์กระจายวรวิหารในสมัยรัชกาลที่ 1 ในพ.ศ. 2332 คราวเกิดอสุนีบาตตกต้องมุขพระที่นั่งอมรินทราภิเษกมหาปราสาทติดเป็นเพลิงไหม้ขึ้น พระบาทสมเด็จพระพุทธยอดฟจุฬาโลกมหาราชทรงปริวิตกว่าเห็นจะเป็นอัปมงคลนิมิตรแก่บ้านเมือง พระราชาคณะต่างได้ลงชื่อถวายชัยมงคล ซึ่งรายนามพระสงฆ์ที่ถวายพระพรครั้งนั้นมีพระเทพมุนีวัดสังข์กระจายด้วยรูปหนึ่ง นอกจากนี้พระเทพมุนียังเคยถวายแก้ข้อกังหาปัญหาธรรมและพระราชปุจฉาในรัชกาลที่ 1 อีกด้วย
เมื่อปี พ.ศ. 2350 พระเทพมุนี วัดสังข์กระจาย ได้เข้าถวายเทศน์กัณฑ์ชูชกในรัชกาลที่ 1 ใน"หนังสือวชิรญาณวิเศษ" กล่าวว่า
"(พระบาทสมเด็จพระพุทธยอดฟ้าจุฬาโลก) ทรงพระจินดาไมยญาณ จะทรงพระราชอุทิศอัครมหาบูชาวรามิศวิจิตรอัศจรรย์ แก่มหาเวสสันดรชาดกเบื้องปลายใกล้ปรมาภิเษกสัมโพธิญาณ จึงมีพระราชบริหารดำรัสเหนือเกล้าสั่งสมเด็จอัคราโชรส และสมเด็จพระอัคคราชนัดดาบรมวงศานุวงศ์ทั้งปวง ให้แจกรับปันซึ่งกัณฑ์มหาชาติ พระบรมราชโองการที่โปรดให้บรมวงศานุวงศ์รับเป็นเจ้าภาพกัณฑ์เทศน์เป็นกัณฑ์ ๆ ไปนี้ปรากฏว่า เจ้าจอมฝ่ายในรับกัณฑ์ชูชก พระเทพมุนีวัดสังข์กระจายสำแดง"
สมเด็จพระเจ้าบรมวงศ์เธอ กรมพระยาดำรงราชานุภาพสันนิษฐานไว้ในหนังสือ "เรื่องตั้งพระราชาคณะผู้ใหญ่กรุงรัตนโกสินทร์" ว่า "บางทีจะเป็นผู้แต่งกัณฑ์ชูชก ที่เรียกกันว่า ความเรียงวัดสังข์กระจาย ซึ่งเทศน์กันอยู่ทั่วไปทุกวันนี้"
คณะพยาบาลศาสตร์ มหาวิทยาลัยศรีนครินทรวิโรฒ

คณะพยาบาลศาสตร์ มหาวิทยาลัยศรีนครินทรวิโรฒ  เป็นคณะที่เปิดสอนสาขาวิชาพยาบาลศาสตร์ของมหาวิทยาลัยศรีนครินทรวิโรฒ โดยมีคณบดีคนปัจจุบันคือผู้ช่วยศาสตราจาย์ ดร. วนิดา วิสุทธิพานิช
ทั้งนี้ คณะพยาบาลศาสตร์ หลักสูตรพยาบาลศาสตรบัณฑิต มหาวิทยาลัยศรีนครินทรวิโรฒ เป็นคณะที่มีผู้สมัครเรียนมากที่สุด จากการสอบแอดมิชชันใน พ.ศ. 2558
ประวัติ.
คณะพยาบาลศาสตร์ มหาวิทยาลัยศรีนครินทรวิโรฒ ได้รับการก่อตั้งเพื่อเตรียมความพร้อมในการจัดตั้งศูนย์การแพทย์สมเด็จพระเทพรัตนราชสุดาฯ สยามบรมราชกุมารี รวมถึงสนับสนุนการผลิตพยาบาลเพื่อตอบสนองความต้องการของประเทศ โดยมีแผนที่กำหนดไว้ตั้งแต่ พ.ศ. 2534
มหาวิทยาลัยศรีนครินทรวิโรฒได้ขอความร่วมมือจากทางมหาวิทยาลัยมหิดลให้รองศาสตราจาย์ ดร. ทัศนา บุญทอง เมื่อครั้งดำรงตำแหน่งคณบดีคณะพยาบาลศาสตร์ มหาวิทยาลัยมหิดล ทำหน้าที่ประธานโครงการจัดตั้งภาควิชาพยาบาลศาสตร์ ซึ่งรองศาสตราจาย์ ดร. ทัศนา ได้เสนอความเห็นในการจัดตั้งเป็นคณะวิชา แทนภาควิชา และได้รับความเห็นชอบจากทางมหาวิทยาลัย จึงได้ให้คณะพยาบาลศาสตร์ มหาวิทยาลัยมหิดล เป็นสถานที่ประชุมตลอดระยะของการเตรียมจัดตั้ง
ซึ่งในวันที่ 1 พฤษภาคม พ.ศ. 2542 โครงการจัดตั้งคณะพยาบาลศาสตร์ ได้เปิดสอนหลักสูตรพยาบาลศาสตรบัณฑิต โดยมีนิสิตรุ่นแรก 36 คน และเมื่อรองศาสตราจาย์ ดร. ทัศนา เกษียณอายุราชการ เธอได้มาปฏิบัติหน้าที่ในตำแหน่งคณบดีคณะพยาบาลศาสตร์ มหาวิทยาลัยศรีนครินทรวิโรฒ ตั้งแต่วันที่ 23 ธันวาคม พ.ศ. 2545
ครั้นวันที่ 2 มิถุนายน พ.ศ. 2546 คณะพยาบาลศาสตร์ได้เปิดสอนหลักสูตรประกาศนียบัตรผู้ช่วยพยาบาล โดยมีนิสิตรุ่นแรก 80 คน และวันที่ 6 มิถุนายน พ.ศ. 2548 คณะดังกล่าวได้เปิดสอนหลักสูตรพยาบาลศาสตรบัณฑิต ภาคสมทบ ที่มีการเรียนการสอนในวันเสาร์–อาทิตย์ โดยมีนิสิตรุ่นแรก 97 คน
ทั้งนี้ คณะพยาบาลศาสตร์ มหาวิทยาลัยศรีนครินทรวิโรฒ เน้นรับผู้เข้าศึกษาต่อที่มีความรู้ด้านชีววิทยาและเคมี ส่วนการรับน้องจะเป็นเอกลักษณ์ในด้านการดูแลรุ่นน้องให้อยู่ในระเบียบวินัย มีความสุภาพเรียบร้อย และเป็นมิตรกับคณะอื่นทุกคณะ
กิจกรรมเพื่อสังคม.
เดือนมิถุนายน พ.ศ. 2564 คณะพยาบาลศาสตร์ มหาวิทยาลัยศรีนครินทรวิโรฒ ได้มีส่วนร่วมในการปฏิบัติงานการฉีดวัคซีนโควิด-19 ในประเทศไทย ที่ศูนย์ฉีดวัคซีนโควิด-19 มหาวิทยาลัยศรีนครินทรวิโรฒ ประสานมิตร และวันที่ 23 กรกฎาคม ของปีเดียวกัน ทางสำนักวิทยาศาสตร์การกีฬา กรมพลศึกษา ได้จัดอบรมเชิงปฏิบัติการหัวข้อ "การป้องกันการบาดเจ็บและการปฐมพยาบาลทางการกีฬา" โดยมีอาจารย์จากคณะพยาบาลศาสตร์ มหาวิทยาลัยศรีนครินทรวิโรฒ มาเป็นวิทยากรบรรยายให้ความรู้ เพื่อให้เจ้าหน้าที่ได้นำความรู้ไปใช้ และถ่ายทอดแก่ประชาชนในพื้นที่ของตน
พระเทพโมลี (กลิ่น)

พระเทพโมลี นามเดิม กลิ่น อดีตเจ้าอาวาสวัดราชสิทธารามราชวรวิหาร และเป็นผู้แต่งมหาเวสสันดรชาดก กัณฑ์มหาพน
ประวัติ.
พระเทพโมลี มีนามเดิมว่า กลิ่น เกิดเมื่อ พ.ศ. 2283 ในสมัยสมเด็จพระเจ้าอยู่หัวบรมโกศ มีเชื้อสายรามัญ ต่อมาอุปสมบทวัดตองปุ อยุธยา เมื่อกรุงศรีอยุธยาแตก พระเทพโมลี ครั้งเป็นพระกลิ่น หลบภัยข้าศึก ล่องลงมาทางใต้ ถึงสมัยรัตนโกสินทร์ได้กลับมาอยู่วัดกลางนา (วัดชนะสงครามราชวรมหาวิหาร) ต่อมาเมื่อทราบข่าวพระอาจารย์สุก มาสถิตวัดพลับ (วัดราชสิทธารามราชวรวิหาร) เป็นที่พระญาณสังวรเถร จึงตามมาอยู่วัดพลับ เพื่อมาศึกษาพระกรรมฐานในสำนักพระญาณสังวรเถร (สุก) เมื่อศึกษาวำเร็จเร็จแล้วท่านได้ออกธุดงค์ สมัยต่อมาท่านได้นำเอาประสบการณ์การออกสัญจรจาริกธุดงค์ การเดินป่า มา
แต่งวรรณกรรมมหาเวสสันดรชาดก กัณฑ์มหาพน
พ.ศ. 2350 พระบาทสมเด็จพระพุทธยอดฟ้าจุฬาโลกมหาราชทรงบำเพ็ญพระราชกุศล เทศมหาชาติ ทรงให้กรมขุนสุนทรภูเบศร์ รับกัณฑ์มหาพน โปรดเกล้าฯให้ พระมหากลิ่น เปรียญเอก วัดราชสิทธาราม สำแดงคัมภีร์เทศมหาพน
พ.ศ. 2351 พระมหากลิ่นได้แต่ง คัมภีร์เวสสันดรชาดกขึ้น 13 กัณฑ์ ต่อมาปี 2358 ทางราชการรับคัดเลือกของท่านไว้สองกัณฑ์คือ กัณท์ทานกัณฑ์และกัณฑ์มหาพน โดยเฉพาะกัณฑ์มหาพนที่ต่อมามีชื่อเสียงมาก
พ.ศ. 2368 ได้รับโปรดเกล้าฯแต่งตั้งให้เป็นเจ้าอาวาสวัดราชสิทธาราม พ.ศ. 2369 หลังเป็นเจ้าอาวาสมาประมาณ 1 ปี ท่านก็มรณะภาพลงในปลายปีนั้นด้วยโรคชรา สิริอายุได้ 86 ปี
เทศบาลตำบลบ้านใหม่ (จังหวัดลำปาง)

บ้านใหม่ เป็นองค์กรปกครองส่วนท้องถิ่นประเภทเทศบาลตำบลซึ่งมีอาณาเขตครอบคลุมพื้นที่ทั้งหมดของหมู่ที่ 1–2, 6 ของตำบลวังเหนือ ในอำเภอวังเหนือ จังหวัดลำปาง เดิมมีฐานะเป็นสุขาภิบาลบ้านใหม่ที่จัดตั้งขึ้นใน พ.ศ. 2530 แล้วได้รับการจัดตั้งเป็นเทศบาลตำบลใน พ.ศ. 2542 ปัจจุบันในปี พ.ศ. 2565 เขตเทศบาลตำบลบ้านใหม่มีประชากร 2,512 คน
พื้นที่เทศบาลตำบลตั้งอยู่ทางทิศเหนือของอำเภอวังเหนือ จังหวัดลำปาง อยู่ห่างจากที่ว่าการอำเภอวังเหนือประมาณ 3.8 กิโลเมตร ศาลากลางจังหวัดลำปางประมาณ 119 กิโลเมตร อยู่ห่างจากกรุงเทพมหานครประมาณ 712 กิโลเมตร ด้านตะวันออกของเขตเทศบาลมีแม่น้ำวังไหลผ่านเป็นแหล่งน้ำสำคัญ มีพื้นที่รับผิดชอบ 3.750 ตารางกิโลเมตร แบ่งออกเป็น 8 ชุมชน ได้แก่ ชุมชนบ้านเหล่า ชุมชนทัพป่าเส้า ชุมชนร่วมใจพัฒนา ชุมชนก้าวหน้า ชุมชนเฮือนหลวง ชุมชนร่มโพธิ์ทอง ชุมชนพญาวัง และชุมชนใหม่พัฒนา
พระราชบัญญัติพระราชประสงค์ในการสละราชสมบัติ ค.ศ. 1936

พระราชบัญญัติพระราชประสงค์ในการสละราชสมบัติ ค.ศ. 1936  (1 Edw. 8 & 1 Geo. 6 c. 3) เป็นพระราชบัญญัติตราขึ้นโดยรัฐสภาสหราชอาณาจักรเพื่อรับรองและให้สัตยาบันต่อกรณีการสละราชสมบัติของพระเจ้าเอ็ดเวิร์ดที่ 8 และเพื่อผ่านราชบัลลังก์ต่อพระราชอนุชา เจ้าชายอัลเบิร์ต พระราชบัญญัตินี้ยังห้ามมิให้ผู้สืบเชื้อสายของพระเจ้าเอ็ดเวิร์ดที่ 8ในอนาคตอยู่ในลำดับการสืบสันตติวงศ์
พระเจ้าเอดเวิร์ดที่ 8 ทรงสละราชสมบัติเพื่ออภิเสกสมรสกับวอลลิส ซิมป์สัน ภายหลังจากการเผชิญกับการต่อต้านจากรัฐบาลสหราชอาณาจักร และรัฐบาลประเทศในเครือจักรภพ
เทศบาลตำบลบ่อแฮ้ว

บ่อแฮ้ว เป็นเทศบาลตำบลซึ่งมีอาณาเขตครอบคลุมพื้นที่ทั้งหมดของหมู่ที่ 2–3, 8, 11, 13–14 รวมทั้งพื้นที่บางส่วนของหมู่ที่ 4–7, 9, 12 ของตำบลบ่อแฮ้ว ในอำเภอเมืองลำปาง จังหวัดลำปาง เดิมมีฐานะเป็นสุขาภิบาลบ่อแฮ้วที่จัดตั้งขึ้นใน พ.ศ. 2536 แล้วได้รับการจัดตั้งเป็นเทศบาลตำบลใน พ.ศ. 2542 ปัจจุบันในเขตเทศบาลตำบลบ่อแฮ้วมีประชากรทั้งหมด 9,353 คน
พื้นที่เทศบาลตำบลตั้งอยู่ทางทิศตะวันตกของอำเภอเมืองลำปาง จังหวัดลำปาง อยู่ห่างจากที่ว่าการอำเภอเมืองลำปางประมาณ 5 กิโลเมตร ศาลากลางจังหวัดลำปางประมาณ 13.5 กิโลเมตร อยู่ห่างจากกรุงเทพมหานครประมาณ 608 กิโลเมตรตามถนนพหลโยธิน และประมาณ 650 กิโลเมตรตามทางรถไฟสายเหนือซึ่งในอดีตมีสถานีรถไฟบ่อแฮ้วคอยให้บริการด้านการเดินทางกับประชาชนในพื้นที่ (ปัจจุบันยุบเลิกแล้ว) ด้านตะวันออกของเขตเทศบาลมีแม่น้ำวังไหลผ่านเป็นแหล่งน้ำสำคัญ มีพื้นที่รับผิดชอบ 8.83 ตารางกิโลเมตร หรือคิดเป็นพื้นที่ประมาณ 5,518.75 ไร่
ความตกลงเพิร์ท

ความตกลงเพิร์ท  เป็นความตกลงระหว่างนายกรัฐมนตรีของรัฐ 16 แห่งในเครือจักรภพแห่งประชาชาติ ซึ่งเวลานั้นนับถือร่วมกันว่า สมเด็จพระราชินีนาถเอลิซาเบธที่ 2 เป็นประมุขของพวกตน ความตกลงนี้กำหนดให้รัฐบาลของรัฐดังกล่าวไปแก้ไขเพิ่มเติมกฎหมายเกี่ยวกับการสืบราชสันตติวงศ์และประเด็นที่เกี่ยวข้องกัน การเปลี่ยนแปลงที่เกิดขึ้นมีดังนี้โดยสังเขป
ข้อห้ามผู้นับถือนิกายอื่นนอกจากโปรเตสแตนท์ขึ้นเป็นพระมหากษัตริย์ และข้อกำหนดให้ผู้นั้นต้องเข้าร่วมคริสตจักรอังกฤษนั้น ไม่ได้รับการแก้ไข
ความตกลงเพิร์ทได้รับการลงนามเมื่อวันที่ 11 ตุลาคม ค.ศ. 2011 ที่เพิร์ท ประเทศออสเตรเลีย ซึ่งเป็นเจ้าภาพจัดการประชุมผู้นำรัฐบาลในเครือจักรภพฯ ปีละสองครั้ง กลุ่มประเทศเหล่านี้ใช้หลักการเกี่ยวกับสถาบันและรัฐธรรมนูญร่วมกันดังที่ตราไว้ในธรรมนูญเวสต์มินสเตอร์ ค.ศ. 1931 ซึ่งกำหนดให้มีกระบวนการอันยืดยาวและซับซ้อนในการดำเนินตามความตกลงฉบับนี้
ภายในเดือนธันวาคม ค.ศ. 2012 รัฐบาลทุกแห่งในเครือจักรภพฯ ได้ตกลงตรากฎหมายตามความตกลง โดยมีนิวซีแลนด์เป็นประธานคณะทำงานเพื่อกำหนดขั้นตอนดำเนินการ เครือจักรภพฯ ซึ่งประกอบด้วย สหราชอาณาจักร แคนาดา ออสเตรเลีย นิวซีแลนด์ จาไมกา บาร์เบโดส บาฮามาส เกรนาดา ปาปัวนิวกินี หมู่เกาะโซโลมอน ตูวาลู เซนต์ลูเชีย เซนต์วินเซนต์และเกรนาดีนส์ เบลีซ แอนติกาและบาร์บูดา และเซนต์คิตส์และเนวิส นั้น ไม่ขึ้นตรงต่อกัน แต่ก็มีพระมหากษัตริย์พระองค์เดียวในลักษณ์ที่เสมอภาคกันตามรัฐธรรมนูญ คณะทำงานดังกล่าวได้ยืนยันว่า ได้มีการอนุมัติกฎหมายทั้งหมดที่จำเป็นต่อการให้ความตกลงมีผลบังคับ และรองนายกรัฐมนตรีสหรัฐอาณาจักรก็สำทับเรื่องนี้เมื่อวันที่ 26 มีนาคม ค.ศ. 2015 สำหรับประเทศแคนาดา แม้กฎหมายจะถูกคัดค้านในศาล แต่ก็ผ่านมาได้โดยได้รับการยืนยันตามเดิม
ในวันที่การเปลี่ยนแปลงข้างต้นเริ่มผลบังคับในเดือนมีนาคม ค.ศ. 2015 นั้น บุคคลแรก ๆ ที่ได้รับผลกระทบ คือ บรรดาบุตรของเลดีดาวีนา วินด์เซอร์ ซึ่งได้แก่ เทน บุตรชายเกิดใน ค.ศ. 2012 และเซนนา บุตรหญิงเกิดใน ค.ศ. 2010 ต้องถูกสลับอันดับในการสืบสันตติวงศ์เป็น 29 และ 28 ตามลำดับ
หกลำดับแรกในการสืบสันตติวงศ์.
กฎการสืบสันตติวงศ์ใหม่กำหนดให้พระราชวงศ์หกลำดับแรกต้องได้รับพระบรมราชานุญาตก่อนเสกสมรส ใน ค.ศ. 2018 พระราชวงศ์หกลำดับนั้นประกอบด้วย
ช็อน เซ-จิน

ช็อน เซ-จิน (เกิด 9 กันยายน พ.ศ. 2542) เป็นนักฟุตบอลกองหน้าชาวเกาหลีใต้ที่เล่นให้กับซูว็อนซัมซุงบลูวิงส์
สโมสรอาชีพ.
เมื่อวันที่ 30 มกราคม พ.ศ. 2561 จ็อนได้เปิดตัวในการแข่งขันเอเอฟซีแชมเปียนส์ลีก 2018 กับสโมสรฟุตบอลทันโฮ
เกียรติยศ.
นานาชาติ.
เกาหลีใต้ U20.
รองแชมป์ฟุตบอลโลกเยาวชนอายุไม่เกิน 20 ปี: 2019
ฟุตบอลโลกเยาวชนอายุไม่เกิน 20 ปี 2019

ฟุตบอลโลกเยาวชนอายุไม่เกิน 20 ปี 2019  เป็นการแข่งขันฟุตบอลระดับเยาวชนระหว่างประเทศ ครั้งที่ 22 ซึ่งมีกำหนดจัดขึ้นที่ประเทศโปแลนด์ ในปี พ.ศ. 2562
การคัดเลือกเจ้าภาพ.
ประเทศที่เสนอตัว.
สองประเทศยื่นข้อเสนออย่างเป็นทางการเพื่อเป็นเจ้าภาพการแข่งขัน
ฟีฟ่าประกาศให้โปแลนด์เป็นเจ้าภาพหลังจากการประชุม FIFA Council เมื่อวันที่ 16 มีนาคม พ.ศ. 2561 ที่ โบโกตา, ประเทศโคลอมเบีย โปแลนด์ชนะการลงคะแนนเหนืออินเดียด้วยผล 9–5 โหวต
ประเทศนิวฟันด์แลนด์ในเครือจักรภพ

นิวฟันด์แลนด์ในเครือจักรภพ  เป็นประเทศในอดีตตั้งอยู่ในทวีปอเมริกาเหนือฝั่งตะวันออกตอนบน ซึ่งในปัจจุบันคือรัฐนิวฟันด์แลนด์และแลบราดอร์ของประเทศแคนาดา แรกเริ่มก่อตั้งขึ้นเมื่อ 26 กันยายน ค.ศ. 1907 และได้รับการรับรองโดยคำประกาศบัลโฟร์ ค.ศ. 1926 และธรรมนูญเวสต์มินสเตอร์ ค.ศ. 1931 
นิวฟันด์แลนด์ในเครือจักรภพมีอาณาเขตบริเวณเกาะนิวฟันด์แลนด์ และแลบราดอร์บนพื้นทวีป นิวฟันด์แลนด์นั้นเป็นหนึ่งในประเทศในเครือจักรภพแต่แรกเริ่มตามการระบุไว้ในคำประกาศบัลโฟร์ และจึงได้รับสถานะทางรัฐธรรมนูญเทียบเท่ากับประเทศในเครือจักรภพอื่นๆ ในขณะนั้น
ต่อมาในปีค.ศ. 1934 นิวฟันด์แลนด์เป็นประเทศในเครือจักรภพแห่งแรกที่ขอยกเลิกสถานะในการปกครองตนเองหลังจากที่ได้รับสิทธินี้มายาวนานกว่า 79 ปี โดยมีมูลเหตุสำคัญด้านวิกฤตหนี้สาธารณะตั้งแต่ปีค.ศ. 1932 เนื่องจากการสร้างหนี้จากการกู้เงินมาลงทุนด้านการรถไฟข้ามระหว่างเกาะซึ่งเสร็จสิ้นในช่วงปีค.ศ. 1890 และการจัดตั้งกองทัพของตัวเองในสงครามโลกครั้งที่ 1 ต่อมาในเดือนพฤศจิกายน ค.ศ. 1932 รัฐบาลได้เตือนไปยังสหราชอาณาจักรว่านิวฟันด์แลนด์ไม่สามารถจะชำระหนี้สาธารณะได้ตามกำหนด รัฐบาลสหราชอาณาจักรจึงได้จัดตั้งคณะกรรมาธิการนิวฟันด์แลนด์ขึ้นเพื่อสืบหาสาเหตุข้อเท็จจริงและจัดเตรียมรายงานเกี่ยวกับเรื่องนี้ โดยในรายงานซึ่งตีพิมพ์เมื่อเดือนตุลาคม ค.ศ. 1933 ได้เสนอแนะให้นิวฟันด์แลนด์ยุติการปกครองตนเองเป็นการชั่วคราวและยอมให้สหราชอาณาจักรเข้ามากำกับดูแลกิจการประเทศโดยคณะกรรมาธิการที่มาจากการแต่งตั้ง
รัฐสภานิวฟันด์แลนด์ได้ตกลงยินยอมในข้อเสนอแนะและยื่นถวายฎีกาต่อพระเจ้าจอร์จที่ 5 เพื่อให้ทรงระงับรัฐธรรมนูญและทรงแต่งตั้งคณะกรรมาธิการเพื่อกำกับดูแลแทนรัฐบาลจนกว่าประเทศจะสามารถกลับมาปกครองตัวเองได้ โดยตามคำร้องขอรัฐสภาสหราชอาณาจักรจึงได้ผ่านพระราชบัญญัตินิวฟันด์แลนด์ ค.ศ. 1933 ขึ้นเพื่อบังคับใช้ได้ตามกฎหมาย ต่อมาในวันที่ 16 กุมภาพันธ์ ค.ศ. 1934 รัฐบาลสหราชอาณาจักรได้แต่งตั้งคณะกรรมาธิการซึ่งประกอบด้วยสมาชิกจำนวน 6 คน โดย 3 คนจากนิวฟันด์แลนด์ และอีก 3 คนจากสหราชอาณาจักร โดยมีผู้ว่าการเป็นประธาน โดยการปกครองด้วยคณะกรรมาธิการรัฐบาลนั้นคงอยู่จนกระทั่งนิวฟันด์แลนด์ตกลงเข้าร่วมกับประเทศแคนาดาในปีค.ศ. 1949 เพื่อเป็นรัฐที่สิบของแคนาดา
การสังหารหมู่ต้าซิง

การสังหารหมู่ต้าซิง  หรือรู้จักกันในชื่อ อุบัติการณ์ต้าซิง  เป็นเหตุการณ์หนึ่งในการสังหารหมู่สิงหาแดงที่ปักกิ่งในการปฏิวัติทางวัฒนธรรมช่วงต้น เหตุการณ์เกิดที่อำเภอต้าซิงของปักกิ่งในวันที่ 27 ถึง 31 สิงหาคม โดยมีเป้าหมายหลักคือสมาชิกเฮย์อู่เล่ย์ (Five Black Categories) เมื่อรวมกันแล้ว ในวันที่ 1 กันยายน ค.ศ. 1966 มีผู้ถูกฆ่า 325 คน โดยคนแก่ที่สุดอยู่ที่ 80 ปี ส่วนเด็กที่สุดอยู่ที่ 38 วัน มีครอบครัวถูกล้างบาง 22 ตระกูล
การสังหารหมู่ต้าซิงเกิดขึ้นหลังเหมา เจ๋อตงสนับสนุนขบวนการยุวชนแดงอย่างเปิดเผยที่ปักกิ่ง และเซี่ย ฟู่จี้ รัฐมนตรีว่าการกระทรวงความมั่นคงสาธารณะ สั่งให้ปกป้องยุวชนแดงและอย่าจับกุมพวกเขา ในวันที่ 26 สิงหาคม ค.ศ. 1966 หนึ่งวันก่อนการสังหารหมู่ เซี่ยกล่าวว่า เป็นเรื่องไม่ผิดที่ยุวชนแดงโจมตี "คนชั่ว" และจะเป็นเรื่องดีถ้า "คนชั่ว" เหล่านี้ถูกฆ่า วิธีการฆาตกรรมในช่วงสังหารหมู่มีทั้งการตี เฆี่ยน รัดคอ กระทืบ ตัดหัว เป็นต้น วิธีการฆ่าเด็กทารกและเด็ก ๆ ส่วนใหญ่คือ ทุบลงบนดินหรือผ่าครึ่งซีก